MT Il-Ġurnal Uffiċjali tal-Unjoni Ewropea L 187/1

DEĊIŻJONI TAL-KUMMISSJONI (UE) 2017/1283

tat-30 ta' Awwissu 2016

dwar Għajnuna mill-Istat SA.38373 (2014/C) (ex 2014/NN) (ex 2014/CP) implimentata mill-Irlanda lil Apple

(notifikata bid-dokument C(2016) 5605)

(It-test bl-Ingliż biss huwa awtentiku)

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,

Wara li stiednet lill-partijiet interessati sabiex jippreżentaw il-kummenti tagħhom skont id-dispożizzjonijiet ikkwotati hawn fuq (1) u wara li kkunsidrat il-kummenti tagħhom,

Billi:

1. PROĊEDURA

(1) B'ittra tat-12 ta' Ġunju 2013, il-Kummissjoni talbet lill-Irlanda sabiex tipprovdi informazzjoni dwar il-prattika ta' kif tieħu deċiżjonijiet tat-taxxa (2). B'mod partikolari, il-Kummissjoni talbet informazzjoni dwar kwalunkwe deċiżjoni meħuda mill-Irlanda favur il-kumpaniji tal-Grupp Apple li jisimhom Apple Operations International (minn hawn 'il quddiem: “AOI”), Apple Sales International (minn hawn 'il quddiem “ASI”) u Apple Operations Europe (minn hawn 'il quddiem: “AOE”). Il-Kummissjoni talbet ukoll lista illustrattiva (tal-anqas ħames eżempji) ta' kumpaniji residenti fl-Irlanda jew ta' stabbilimenti permanenti ta' kumpaniji barranin li bbenefikaw minn deċiżjonijiet tat-taxxa għal attivitajiet simili fl-Irlanda.

(2) B'ittra tad-9 ta' Lulju 2013, l-Irlanda ppreżentat l-informazzjoni mitluba lill-Kummissjoni. Fl-ittra tagħha l-Irlanda indikat li l-amministrazzjoni tat-taxxa Irlandiża (minn hawn 'il quddiem: “Irish Revenue”) kienet ħarġet deċiżjonijiet għal kumpaniji mhux residenti b'rabta mal-allokazzjoni tal-profitti lill-fergħa Irlandiża tagħhom f'disa' każijiet. Dawn il-każijiet kienu jinkludu d-disa' kumpaniji li ġejjin: Il-Kumpanija [A] (*1), il-Kumpanija [B], il-Kumpanija [C1], il-Kumpanija [D], il-Kumpanija [E], il-Kumpanija [F], il-Kumpanija [G1], il-Kumpanija [G2] u l-Kumpanija [G3].

(3) B'ittra tas-26 ta' Awwissu 2013, il-Kummissjoni talbet id-deċiżjonijiet maħruġin mill-Irish Revenue lil dawn id-disa' kumpaniji. Talbet ukoll id-deċiżjonijiet kollha maħruġin fis-snin 2010, 2011 u 2012 mill-Irish Revenue. Fil-25 ta' Settembru 2013, l-Irlanda pprovdiet id-deċiżjonijiet maħruġin lid-disa' kumpaniji, kif ukoll id-deċiżjonijiet maħruġin fis-snin 2010, 2011 u 2012, b'dawn tal-aħħar li kien fihom numru żgħir ta' arranġamenti preliminari ta' prezzijiet ta' trasferiment (minn hawn 'il quddiem: “APAs”), inklużi APAs bilaterali.

(4) B'ittra tal-21 ta' Ottubru 2013, il-Kummissjoni talbet lill-Irlanda tipprovdi d-deċiżjonijiet maħruġin mill-Irish Revenue fl-1991 u fl-2007 favur ASI u AOE u l-elementi essenzjali kollha li jappoġġaw it-talbiet lill-Irish Revenue sabiex tikseb dawk id-deċiżjonijiet, b'mod partikolari r-rapporti sottostanti tal-konsulent tat-taxxa tal-kumpaniji. Il-Kummissjoni talbet ukoll informazzjoni dwar il-kumpaniji kollha tal-Grupp Apple b'residenza tat-taxxa fl-Irlanda, inklużi d-deċiżjonijiet kollha fis-seħħ u d-dikjarazzjonijiet tat-taxxa ta' dawk il-kumpaniji tal-Grupp Apple fl-Irlanda għas-snin 2010, 2011 u 2012. Fil-21 ta' Novembru 2013, l-awtoritajiet Irlandiżi ppreżentaw l-informazzjoni mitluba inklużi d-deċiżjonijiet tal-1991 u tal-2007 maħruġin favur ASI u AOE u d-dikjarazzjonijiet tat-taxxa tad-disa' kumpaniji elenkati fil-premessa (2).

(5) B'ittra tal-24 ta' Jannar 2014, il-Kummissjoni talbet spjegazzjoni tad-deċiżjonijiet ipprovduti mill-Irlanda fil-25 ta' Settembru 2013. Il-Kummissjoni talbet lill-Irlanda sabiex tipprovdi wkoll id-deċiżjonijiet kollha dwar l-allokazzjoni tal-profitt maħruġa mill-2004 'l hawn u d-deċiżjonijiet kollha maħruġin qabel dik id-data u li għadhom fis-seħħ, kif ukoll l-elementi essenzjali kollha li jappoġġaw dawn id-deċiżjonijiet.

(6) Fis-6 ta' Marzu 2014, l-Irlanda pprovdiet id-deċiżjonijiet addizzjonali dwar l-allokazzjoni tal-profitt relatati mal-kumpaniji li t-talbiet tagħhom ġew indirizzati mil-“Large Cases Division” (Id-diviżjoni li tieħu ħsieb każijiet kbar) tal-Irish Revenue. L-Irlanda pprovdiet id-deċiżjonijiet, kopja tal-korrispondenza riċevuta mill-Irlanda mingħand il-kumpanija jew il-konsulent tat-taxxa tagħha li tistabbilixxi l-bażi għat-talba għad-deċiżjoni, u kopja tat-tweġiba mill-Irish Revenue. Din l-informazzjoni ġiet ipprovduta lil għaxar kumpaniji: Il-Kumpanija [H], il-Kumpanija [I], il-Kumpanija [C2], il-Kumpanija [J], il-Kumpanija [K], il-Kumpanija [D], il-Kumpanija [L], il-Kumpanija [M], il-Kumpanija [N] u l-Kumpanija [O] (3). L-Irlanda indikat ukoll li l-informazzjoni relatata mal-Kumpanija [K] kienet inkluża fi tweġiba preċedenti.

(7) B'ittra tas-7 ta' Marzu 2014, il-Kummissjoni informat lill-Irlanda li kienet qed tinvestiga jekk id-deċiżjonijiet tat-taxxa maħruġin mill-Irish Revenue fl-1991 u fl-2007 favur ASI u AOE jikkostitwixxux għajnuna ġdida u stiednet lill-awtoritajiet Irlandiżi sabiex jikkummentaw dwar il-kompatibbiltà tat-tali għajnuna. Filwaqt li semmiet li l-Kummissjoni diġà kienet talbet l-elementi essenzjali kollha li jappoġġaw dawk id-deċiżjonijiet b'ittra tal-21 ta' Ottubru 2013, il-Kummissjoni stiednet lill-Irlanda sabiex tipprovdi kwalunkwe informazzjoni addizzjonali relatata mal-arranġamenti fiskali approvati minn dawk id-deċiżjonijiet, kif ukoll id-dikjarazzjonijiet tat-taxxa tal-kumpaniji tal-Grupp Apple fl-Irlanda. Fil-25 ta' Marzu 2014, l-Irlanda ppreżentatt id-dikjarazzjonijiet tat-taxxa ta' ASI u ta' AOE għas-snin 2004 sal-2010.

(8) B'ittri tal-1 u tat-28 ta' Mejju 2014, l-awtoritajiet tal-Irlanda ddikjaraw li kienu mħassbin li d-diskussjonijiet bejn il-Kummissjoni u l-Organizzazzjoni għall-Kooperazzjoni u l-Iżvilupp Ekonomiċi (minn hawn 'il quddiem: l-“OECD”) setgħu wasslu għad-divulgazzjoni ta' informazzjoni kunfidenzjali dwar il-kontribwenti. B'ittra tas-6 ta' Ġunju 2014, il-Kummissjoni wieġbet għal dak it-tħassib billi spjegat li d-diskussjonijiet bejn il-Kummissjoni u l-OECD kienu ta' xorta ġenerali u li ma ġiet iddivulgata ebda informazzjoni kunfidenzjali dwar il-kontribwenti lill-OECD.

(9) Fil-11 ta' Ġunju 2014, f'konformità mal-Artikolu 108(2) tat-Trattat, il-Kummissjoni adottat id-deċiżjoni tagħha li tiftaħ il-proċedura ta' investigazzjoni formali fid-deċiżjonijiet tat-taxxa tal-1991 u tal-2007 mill-Irish Revenue favur ASI u AOE fuq il-bażi li dawk id-deċiżjonijiet jistgħu jikkostitwixxu għajnuna mill-Istat skont it-tifsira tal-Artikolu 107(1) tat-Trattat (minn hawn 'il quddiem: id-“Deċiżjoni ta' Ftuħ”).

(10) B'ittra tal-5 ta' Settembru 2014, l-Irlanda ppreżentat il-kummenti tagħha dwar id-Deċiżjoni ta' Ftuħ.

(11) Fis-17 ta' Ottubru 2014, id-Deċiżjoni ta' Ftuħ ġiet ippubblikata f'Il-Ġurnal Uffiċjali (4), u fiha l-partijiet interessati ġew mistiedna jippreżentaw il-kummenti tagħhom fuq l-investigazzjoni tal-Kummissjoni. B'ittra tas-17 ta' Novembru 2014, il-Kummissjoni rċiviet kummenti mingħand Apple. Mehmuż ma' dawk il-kummenti kien hemm rapport ad hoc dwar l-allokazzjoni tal-profitt imħejji mill-konsulent tat-taxxa tagħha [il-konsulent tat-taxxa ta' Apple] (minn hawn 'il quddiem: “ir-rapport ad hoc ta' [il-konsulent tat-taxxa ta' Apple]”). Ibec (5) u Oxfam ippreżentaw kummenti wkoll u diversi organizzazzjonijiet kummerċjali ppreżentaw ittra konġunta (6).

(12) Fid-9 ta' Jannar 2015, saret laqgħa bejn is-servizzi tal-Kummissjoni u rappreżentanti ta' Apple, li matulha Apple spjegat l-istruttura korporattiva l-ġdida tagħha fl-Irlanda lill-Kummissjoni. B'email tad-19 ta' Jannar 2015, Apple ppreżentat sommarju tal-elementi ewlenin tar-ristrutturar ta' […] ta' Apple fl-Irlanda lill-Kummissjoni bħala segwitu għal-laqgħa tad-9 ta' Jannar 2015.

(13) Fit-30 ta' Jannar 2015 u fil-11 ta' Marzu 2015, l-Irlanda ppreżentat il-kummenti tagħha dwar il-kummenti tat-terzi persuni riċevuti mill-Kummissjoni bħala tweġiba għad-Deċiżjoni ta' Ftuħ.

(14) B'ittra tal-4 ta' Frar 2015, il-Kummissjoni talbet il-fehmiet tal-Irlanda dwar l-istruttura korporattiva l-ġdida ta' Apple fl-Irlanda, kif ukoll l-iskambji kollha bil-miktub bejn l-Irish Revenue u Apple rigward dik l-istruttura korporattiva l-ġdida. L-Irlanda wieġbet għal dik it-talba b'ittra tal-25 ta' Frar 2015 u pprovdiet l-iskambji bil-miktub mitlubin u n-noti ta' telefonata konferenzjali tal-11 ta' Diċembru 2014 bejn l-Irish Revenue u Apple. Barra minn hekk, l-Irlanda talbet lill-Kummissjoni sabiex tiċċara aktar ċerti aspetti tal-investigazzjoni tagħha fid-deċiżjonijiet tat-taxxa tal-1991 u tal-2007 li, skont l-Irlanda, dehret li kienet ibbażata fuq interpretazzjoni żbaljata mill-Kummissjoni tal-liġi nazzjonali applikabbli.

(15) B'ittra tal-5 ta' Marzu 2015, il-Kummissjoni bagħtet talba għal informazzjoni lill-Irlanda li kienet relatata mal-informazzjoni dwar id-dħul mill-imgħax irrapportat fil-kontijiet finanzjarji ta' ASI u ta' AOE u l-allokazzjoni ta' dak l-introjtu f'ASI u AOE. Barra minn hekk, il-Kummissjoni talbet informazzjoni dwar il-ġestjoni tal-liċenzji tal-proprjetà intellettwali miżmuma minn ASI u minn AOE għall-akkwist, għall-manifattura, għall-bejgħ u għad-distribuzzjoni tal-prodotti ta' Apple barra mill-Ameriki (minn hawn 'il quddiem: il-“liċenzji tal-IP ta' Apple”) u jekk l-impjegati tal-grupp Apple kinux involuti fit-tali ġestjoni. L-Irlanda wieġbet b'ittra tal-15 ta' April 2015, billi pprovdiet l-informazzjoni kollha mitluba, inkluż anness ippreżentat minn Apple. Fit-tieni ittra mibgħuta dakinhar stess, l-Irlanda qablet għal laqgħa mal-Kummissjoni.

(16) Fis-17 ta' April 2015, il-Kummissjoni bagħtet ittra lill-Irlanda li wieġbet għat-talba ta' din tal-aħħar tal-25 ta' Frar 2015 sabiex tiċċara ċerti aspetti tal-investigazzjoni tagħha fid-deċiżjonijiet tal-1991 u tal-2007 (minn hawn 'il quddiem: l-“ittra tas-17 ta' April 2015”). Il-Kummissjoni talbet lill-Irlanda tgħaddi kopja ta' dik l-ittra lil Apple.

(17) Fit-22 ta' April 2015, saret laqgħa bejn is-servizzi tal-Kummissjoni u Apple. L-Irlanda kienet preżenti għal dik il-laqgħa, li ffokat fuq l-allokazzjoni tal-profitt f'ASI u AOE.

(18) B'ittra elettronika tat-23 ta' April 2015, il-Kummissjoni stiednet lil Apple sabiex tikkumenta dwar l-ittra tas-17 ta' April 2015. Barra minn hekk, il-Kummissjoni talbet lil Apple tipprovdi l-minuti tal-laqgħat tal-bord tad-diretturi ta' ASI għall-istess perjodu li għalih kienu ġew ipprovduti qabel il-minuti tal-laqgħa tal-bord tad-diretturi tal-AOE.

(19) B'ittri tal-4 ta' Mejju 2015, l-Irlanda u Apple wieġbu għall-ittra tas-17 ta' April 2015. Fis-7 ta' Mejju 2015, l-ittra ta' Apple tgħaddiet lill-Irlanda għall-kummenti.

(20) Fis-7 ta' Mejju 2015, saret laqgħa bejn is-servizzi tal-Kummissjoni u l-Irlanda.

(21) Fl-20 ta' Mejju 2015, l-Irlanda kkummentat fuq il-kummenti ta' Apple dwar l-ittra tas-17 ta' April tal-2015.

(22) Fis-27 ta' Mejju 2015, Apple ppreżentat il-minuti u r-riżoluzzjonijiet kollha tal-bordijiet tad-diretturi ta' ASI kif ukoll ta' AOE għall-perjodu mitlub bħala tweġiba għall-ittra elettronika tal-Kummissjoni tat-23 ta' April 2015.

(23) B'ittra elettronika tad-9 ta' Lulju 2015, il-Kummissjoni bagħtet l-abbozz tal-minuti tal-laqgħa tas-7 ta' Mejju 2015 lill-Irlanda u stiednet lill-Irlanda taqbel ma' dawn il-minuti jew tipproponi tibdiliet fihom.

(24) Fis-17 ta' Lulju 2015, l-Irlanda wieġbet għall-ittra elettronika tal-Kummissjoni tad-9 ta' Lulju 2015 billi ddikjarat, b'mod partikolari, li ma kinitx tqis li l-abbozz tal-minuti kien jippreżenta rekord preċiż u komprensiv tal-laqgħa tas-7 ta' Mejju 2015. L-Irlanda ppreżrntat il-kummenti tagħha dwar il-laqgħa u tenniet l-argumenti li kienet esprimiet fl-ittra tagħha tal-4 ta' Mejju 2015. Barra minn hekk, l-Irlanda hemżet opinjoni mħejjija mill-Onor. John D. Cooke (minn hawn 'il quddiem: l-“opinjoni ta' Cooke”). B'ittra tat-28 ta' Lulju 2015, il-Kummissjoni wieġbet għall-ittra tal-Irlanda tas-17 ta' Lulju 2015.

(25) B'ittra tal-14 ta' Awwissu 2015, l-Irlanda pprovdiet il-kummenti tagħha dwar il-minuti tal-laqgħa fis-7 ta' Mejju 2015.

(26) B'ittra tas-7 ta' Settembru 2015, Apple pprovdiet il-kummenti tagħha dwar il-minuti tal-laqgħa fis-7 ta' Mejju 2015. Apple ppreżentat ukoll opinjoni mħejjija mill-Professur [il-konsulent ta' Apple] (minn hawn 'il quddiem: l-“opinjoni ta' [il-konsulent ta' Apple]”).

(27) B'ittra tal-11 ta' Novembru 2015, il-Kummissjoni talbet lill-Irlanda tipprovdi aktar kjarezza fuq l-attivitajiet ta' ASI, ta' AOE u ta' Apple Distribution International (minn hawn 'il quddiem: “ADI”) sabiex tifhem aħjar il-funzjonijiet imwettqin u r-riskji mġarrba mill-uffiċċji prinċipali ta' ASI u ta' AOE u mill-fergħat Irlandiżi rispettivi tagħhom.

(28) Wara diversi skambji ta' ittri bejn l-Irlanda u l-Kummissjoni fil-25 ta' Novembru 2015, fis-27 ta' Novembru 2015 u fit-2 ta' Diċembru 2015 rigward il-kamp ta' applikazzjoni tat-talba għal informazzjoni u l-iskadenza għat-tweġiba, l-Irlanda pprovdiet parti mill-informazzjoni mitluba b'ittra datata t-8 ta' Diċembru 2015. F'dik l-ittra, l-Irlanda indikat ukoll li l-informazzjoni nieqsa kienet se tiġi ppreżentata aktar tard u li Apple qed taħdem sabiex tiġbor l-informazzjoni mitluba. F'dik l-ittra esprimiet ukoll it-tħassib tagħha dwar il-mod kif kienet ipproċediet l-investigazzjoni.

(29) Fil-21 ta' Jannar 2016, saret laqgħa bejn l-Uffiċjal Kap Eżekuttiv ta' Apple Inc. (minn hawn 'il quddiem: is-“CEO ta' Apple”), is-Sur Cook, u l-Kummissarju għall-Kompetizzjoni, is-Sa. Vestager, li għaliha kienet preżenti l-Irlanda wkoll. B'ittra datata l-25 ta' Jannar 2016, is-CEO ta' Apple pprovda aktar kjarifiki dwar il-punti mqajma minn Apple matul il-laqgħa fil-21 ta' Jannar 2016. Il-Kummissarju għall-Kompetizzjoni wieġbet għal dik l-ittra b'ittra tad-29 ta' Frar 2016.

(30) B'ittra tad-29 ta' Jannar 2016, l-Irlanda pprovdiet aktar informazzjoni bħala tweġiba għat-talba tal-Kummissjoni tal-11 ta' Novembru 2015.

(31) B'ittra tas-17 ta' Frar 2016, l-Irlanda reġgħet esprimiet it-tħassib tagħha dwar il-mod li bih kienet ipproċediet l-investigazzjoni, billi indikat li tqis li l-Kummissjoni kisret ir-regoli tal-ġustizzja proċedurali u d-drittijiet tad-difiża.

(32) B'ittra tat-18 ta' Frar 2016, Apple ppreżentat aktar kjarifiki dwar il-punti mqajmin matul il-laqgħa tal-21 ta' Jannar 2016. Apple ppreżentat ukoll aġġornament għar-rapport ad hoc ta' [il-konsulent tat-taxxa ta' Apple] ppreżentat fis-17 ta' Novembru 2014 bħala parti mill-kummenti tagħha dwar id-Deċiżjoni ta' Ftuħ (minn hawn 'il quddiem: “it-tieni rapport ad hoc ta' [il-konsulent tat-taxxa ta' Apple]”). F'din l-ittra Apple indikat li hija kellha x'tifhem li d-Deċiżjoni ta' Ftuħ kienet tikkontesta l-allokazzjoni tal-profitt lill-fergħat Irlandiżi ta' ASI u ta' AOE.

(33) B'ittra tat-18 ta' Frar 2016, l-Irlanda ppreżentat rapport ad hoc mhux solleċitat dwar l-allokazzjoni tal-profitt imħejji minn Pricewaterhouse Cooper (minn hawn 'il quddiem: ir-“rapport ad hoc ta' PwC”) li, skont l-Irlanda, kien isostni l-fehma tagħha li l-attribuzzjoni tal-profitt lill-fergħat Irlandiżi ta' ASI u ta' AOE approvata mill-Irish Revenue fid-deċiżjonijiet tat-taxxa tal-1991 u tal-2007 saret f'kundizzjonijiet ta' kompetizzjoni ġusta.

(34) B'ittra tat-8 ta' Marzu 2016, il-Kummissjoni […] talbet xi informazzjoni […] addizzjonali […]. Il-Kummissjoni indirizzat ukoll it-tħassib li esprimiet l-Irlanda fis-17 ta' Frar 2016 dwar il-kamp ta' applikazzjoni tal-investigazzjoni, billi spjegat li s-suġġett tal-investigazzjoni kien jikkonsisti fl-eżami ta' jekk l-allokazzjoni tal-profitt lill-fergħat Irlandiżi ta' ASI u ta' AOE approvata mid-deċiżjonijiet tat-taxxa tal-1991 u tal-2007 kinitx tikkostitwixxi għajnuna mill-Istat.

(35) Fl-14 ta' Marzu 2016, Apple […] bagħtet ittra oħra li fiha esprimiet […] tħassib dwar il-ġustizzja tal-proċedimenti. Il-Kummissjoni wieġbet għal din l-ittra fl-20 ta' April 2016 u bagħtet kopja tal-ittra tagħha lill-Irlanda. Bħala tweġiba għall-ittra tal-Kummissjoni tal-20 ta' April 2016, Apple bagħtet ittra lill-Kummissjoni fis-6 ta' Mejju 2016. Il-Kummissjoni wieġbet għall-ittra tas-6 ta' Mejju 2016 fit-22 ta' Lulju 2016 u bagħtet kopja tal-ittra tagħha lill-Irlanda. Bħala tweġiba għall-ittra tal-Kummissjoni tat-22 ta' Lulju 2016, Apple bagħtet ittra lill-Kummissjoni fl-24 ta' Awwissu 2016 li fiha esprimiet it-tħassib ta' Apple dwar il-ġustizzja tal-proċedimenti.

(36) Fit-23 ta' Marzu 2016, l-Irlanda bagħtet żewġ ittri lill-Kummissjoni. Bl-ewwel ittra tagħha, l-Irlanda pprovdiet parti mill-informazzjoni li talbet il-Kummissjoni fl-ittra tagħha tat-8 ta' Marzu 2016 u ddikjarat li kienet se tipprovdi l-informazzjoni li jifdal fit-22 ta' April 2016. Bit-tieni ittra tagħha, l-Irlanda reġgħet esprimiet it-tħassib tagħha dwar kemm kienet ġusta l-proċedura.

(37) B'ittra tat-22 ta' April 2016, l-Irlanda ppreżentat ittra mingħand Apple datata t-22 ta' April 2016 li biha l-Irlanda pprovdiet lill-Kummissjoni l-informazzjoni bħala tweġiba għat-talba għal informazzjoni tal-Kummissjoni tal-11 ta' Novembru 2015 u […] tat-8 ta' Marzu 2016.

(38) Fl-24 ta' Mejju 2016, l-Irlanda pprovdiet informazzjoni addizzjonali sabiex tissupplimenta s-sottomissjoni tagħha tat-22 ta' April 2016. Din l-informazzjoni kienet tikkonsisti fil-minuti tal-laqgħat tal-bordijiet tad-diretturi ta' ASI u ta' AOE li qabel ma kinux ġew ipprovduti.

2. SFOND FATTWALI U LEGALI

(39) Din id-Deċiżjoni tikkonċerna żewġ deċiżjonijiet tat-taxxa maħruġin mill-Irish Revenue fid-29 ta' Jannar 1991 u fit-23 ta' Mejju 2007 favur ASI u AOE (minn hawn 'il quddiem “id-deċiżjonijiet tat-taxxa kkontestati”). Id-deċiżjonijiet tat-taxxa kkontestati japprovaw metodi sabiex ASI u AOE jallokaw il-profitt lill-fergħat Irlandiżi rispettivi tagħhom. Id-deċiżjonijiet tat-taxxa kkontestati jippermettu lil ASI u lil AOE jiddeterminaw l-obbligazzjoni ta' taxxa korporattiva annwali tagħhom billi japplikaw il-metodi tal-allokazzjoni tal-profitt approvati mill-Irish Revenue f'dawk id-deċiżjoniżjonijiet. Id-deċiżjoni tal-1991 baqgħet fis-seħħ sal-2007, meta ħaditilha postha d-deċiżjoni tal-2007. Id-deċiżjoni tal-2007 baqgħet fis-seħħ sakemm ġiet implimentata l-istruttura korporattiva l-ġdida ta' Apple fl-Irlanda. Skont l-informazzjoni li pprovdiet Apple, l-aħħar sena finanzjarja li għaliha tapplika d-deċiżjoni tal-2007 hija l-2014, li tintemm fis-27 ta' Settembru 2014.

2.1. IL-BENEFIĊJARJI TAD-DEĊIŻJONIJIET TAT-TAXXA KKONTESTATI

2.1.1. IL-GRUPP APPLE

(40) Il-Grupp Apple huwa msawwar minn Apple Inc. u mill-kumpaniji kollha kkontrollati minn Apple Inc. (minn hawn 'il quddiem imsejħin b'mod kollettiv: “Apple”). Apple għandha l-kwartieri ġenerali fl-Istati Uniti tal-Amerka (minn hawn 'il quddiem: l-“Istati Uniti”).

(41) Apple tiddisinja, timmanifattura u tqiegħed fis-suq apparati tal-komunikazzjoni mobbli u tal-midja, kompjuters personali u apparati portabbli tal-mużika diġitali. Tbigħ firxa ta' software, ta' servizzi, ta' apparati periferali, ta' soluzzjonijiet ta' netwerking u ta' kontenut u ta' applikazzjonijiet diġitali ta' partijiet terzi li huma relatati. Apple tbigħ il-prodotti tagħha madwar id-dinja permezz tal-ħwienet tal-bejgħ bl-imnut, tal-ħwienet online u tal-forza tal-bejgħ dirett tagħha, kif ukoll permezz ta' operaturi terzi ta' netwerks ċellulari, permezz ta' bejjiegħa bl-ingrossa, permezz ta' bejjiegħa bl-imnut u permezz ta' rivendituri tal-valur miżjud. Barra minn hekk, Apple tbigħ firxa ta' prodotti ta' partijiet terzi li huma kompatibbli mal-prodotti ta' Apple, inklużi softwer ta' applikazzjonijiet u diversi aċċessorji u apparati periferali, permezz tal-ħwienet online u tal-bejgħ bl-imnut tagħha.

(42) Apple tbigħ lil konsumaturi, lil negozji u lil gvernijiet madwar id-dinja. Apple tikkontrolla n-negozju tagħha primarjament fuq bażi ġeografika. Is-segmenti tar-rapportar ġeografiku huma l-Amerki, l-Ewropa (7), il-Ġappun, iċ-Ċina l-Kbira, u l-bqija tal-Asja tal-Paċifiku.

(43) Fl-2015, Apple kellha bejgħ nett dinji ta' USD 233,7 biljun u introjtu nett ta' USD 53,4 biljun (8). Mis-26 ta' Settembru 2015, Apple kellha USD 186,9 biljun fi flus, f'ekwivalenti ta' flus u f'titoli kummerċjabbli permezz ta' sussidjarji barranin (9). Dan l-ammont jikkorrispondi b'mod sostanzjali għal profitti barranin li ma kinux soġġetti għat-taxxa (10).

(44) In-negozju globali ta' Apple huwa strutturar fuq oqsma funzjonali ewlenin ġestiti b'mod ċentrali u dirett mill-Istati Uniti minn eżekuttivi bbażati Cupertino, fl-Istati Uniti. L-oqsma funzjonali ewlenin fil-grupp Apple huma: Ir-Riċerka u l-Iżvilupp (minn hawn 'il quddiem imsejħa “RuŻ”), il-Kummerċjalizzazzjoni, l-Operazzjonijiet, il-Bejgħ, u Ġenerali u Amministrazzjoni.

2.1.2. L-ISTRUTTURA TA' APPLE FL-IRLANDA

(45) Il-Grupp Apple jinkludi kumpaniji inkorporati fl-Irlanda. Fost il-kumpaniji tal-Grupp Apple inkorporati fl-Irlanda, tista' ssir distinzjoni bejn kumpaniji inkorporati fl-Irlanda li huma wkoll residenti tat-taxxa fl-Irlanda, bħal ADI, Apple Operations u Apple Sales Ireland, u kumpaniji li huma inkorporati fl-Irlanda iżda li mhumiex residenti tat-taxxa fl-Irlanda, bħal AOI, ASI u AOE.

(46) Mill-kumpaniji tal-Grupp Apple inkorporati u residenti tat-taxxa fl-Irlanda b'impjegati fl-Irlanda, ADI ġiet ikkuntrattata minn ASI sabiex twettaq id-distribuzzjoni tal-prodotti ta' Apple barra mill-Amerka, Apple Operations takkwista tagħmir għall-għodod li jintuża mill-manifatturi u tixtri partijiet komponenti mingħand fornituri sabiex tbigħhom lill-manifatturi u Apple Sales Ireland issostni l-programmi ta' Bejgħ ta' Apple lokalment fl-Irlanda.

(47) Mill-kumpaniji tal-Grupp Apple inkorporati fl-Irlanda, iżda mhux residenti tat-taxxa fl-Irlanda, ASI hija sussidjarja bi sjieda totali ta' AOE, li min-naħa tagħha hija sussidjarja bi sjieda totali ta' AOI, li min-naħa tagħha hija sussidjarja bi sjieda totali ta' Apple Inc., li hija inkorporata fl-Istati Uniti (11). AOE u ASI joperaw fl-Irlanda permezz ta' fergħat. Il-Figura 1 turi din l-istruttura korporattiva: Figura 1 L-istruttura korporattiva ta' Apple fl-Irlanda

2.1.3. IN-NUQQAS TA' RESIDENZA TAT-TAXXA TA' ASI U TA' AOE

(48) Kumpanija li hija inkorporata skont il-liġi tal-Irlanda jew li hija ġestita u kkontrollata ċentralment fl-Irlanda, jew it-tnejn, normalment titqies li hija residenti tat-taxxa fl-Irlanda u, għalhekk, hija obbligata tħallas it-taxxa korporattiva fuq il-profitti dinjija tagħha. Dan ifisser li, fil-prinċipju, kumpaniji inkorporati fl-Irlanda huma obbligati jħallsu t-taxxa fl-Irlanda, anki jekk ikunu ġestiti u kkontrollati minn barra l-Irlanda.

(49) Madankollu, qabel ma ġiet immodifikata mill-Att Finanzjarju tal-2013 u mill-Att Finanzjarju tal-2014, it-Taqsima 23 A tal-Att tal-1997 dwar il-Konsolidazzjoni tat-Taxxi (minn hawn 'il quddiem: it-“TCA 97”) kienet ipprovdi għal żewġ eċċezzjonijiet għal dik ir-regola, li kienet tippermetti sabiex kumpaniji inkorporati fl-Irlanda jitqiesu kumpaniji mhux residenti. Skont it-Taqsima 23 A tat-TCA97, kumpanija ma kinitx titqies residenti tat-taxxa jekk (i) kienet meqjusa li hija residenti tat-taxxa f'pajjiż ieħor bl-applikazzjoni ta' trattat kontra t-taxxa doppja (l-hekk imsejħa eċċezzjoni tat-trattat) jew (ii) il-kumpanija kienet elenkata f'borża rikonoxxuta jew kienet finalment ikkontrollata minn persuna li kienet residenti fi Stat Membru jew f'pajjiż tat-trattat tat-taxxa (l-hekk imsejħa eċċezzjoni tal-kumpaniji residenti), u dawk il-kumpaniji rilevanti jew is-sussidjarji tagħhom kellhom attività ta' negozjar fl-Irlanda (l-hekk imsejħa eċċezzjoni tan-negozjar) (12). It-tieni waħda minn dawk l-eċċezzjonijiet kienet tfisser li l-kumpaniji rilevanti inkorporati fl-Irlanda b'attività kummerċjali fl-Irlanda li kienu ġestiti u kkontrollati ċentralment minn barra l-Irlanda ma kinux jitqiesu bħala residenti tat-taxxa fl-Irlanda. Madankollu, ma kien hemm ebda rekwiżit li l-kumpaniji jkollhom residenza tat-taxxa f'ġurisdizzjoni oħra tat-taxxa.

(50) Kemm ASI kif ukoll AOE huma inkorporati fl-Irlanda. Fiż-żmien li matulu kienu fis-seħħ id-deċiżjonijiet tat-taxxa kkontestati, ASI u AOE kienu jitqiesu bħala “kumpaniji rilevanti” għall-finijiet tat-Taqsima 23 A tat-TCA 97, billi t-tnejn li huma finalment kienu kkontrollati minn kumpanija li hija resident f'pajjiż ta' trattat dwar it-taxxa, jiġifieri Apple Inc., li hija resident tat-taxxa fl-Istati Uniti (13), u, billi ASI u AOE kellhom attività kummerċjali fl-Irlanda permezz tal-fergħat rispettivi tagħhom u kienu ġestiti u kkontrollati barra mill-Irlanda, il-kumpaniji tqiesu li kienu kumpaniji mhux residenti fl-Irlanda skont l-eċċezzjoni tan-negozjar tat-Taqsima 23 A tat-TCA 97.

(51) ASI u AOE ma kellhom ebda preżenza taxxabbli f'xi ġurisdizzjoni tat-taxxa oħra apparti l-Irlanda matul il-perjodu li fih kienu fis-seħħ id-deċiżjonijiet ikkontestati (14). Tabilħaqq, kull kumpanija kienet topera permezz ta' fergħa waħda fl-Irlanda u, aktar importanti minn hekk, il-kumpaniji ma kellhom ebda preżenza taxxabbli fl-Istati Uniti (15), il-pajjiż li fih, l-Irish Revenue, b'applikazzjoni tat-Taqsima 23 A tat-TCA 97, qisithom li kienu ġestiti u kkontrollati (16). Fir-rigward tal-uffiċċji prinċipali ta' ASI u ta' AOE, dawk l-uffiċċji prinċipali għandhom nuqqas ta' preżenza fiżika jew ta' impjegati u ma jinsabu f'ebda ġurisdizzjoni.

(52) Fil-qosor, ASI u AOE huma inkorporati fl-Irlanda, iżda ma kinux residenti tat-taxxa fl-Irlanda matul il-perjodu li fih kienu fis-seħħ id-deċiżjonijiet tat-taxxa kkontestati. Dawk il-kumpaniji lanqas ma kienu residenti tat-taxxa f'xi ġurisdizzjoni tat-taxxa oħra matul dak il-perjodu, billi l-attivitajiet tagħhom f'ġurisdizzjoniet oħrajn u b'mod partikolari l-attivitajiet tal-uffiċċji prinċipali tagħhom, li kellhom nuqqas ta' preżenza fiżika u ta' impjegati, ma wasslux għal preżenza taxxabbli fl-Istati Uniti jew f'xi ġurisdizzjoni oħra skont ir-regoli applikabbli dwar it-tassazzjoni. Għalhekk, matul il-perjodu li fih kienu fis-seħħ id-deċiżjonijiet tat-taxxa kkontestati, ASI u AOE setgħu jkunu deskritti l-aħjar bħala “apolidi” għall-finijiet ta' residenza tat-taxxa.

2.1.4. IL-FUNZJONIJIET TAL-FERGĦAT IRLANDIŻI TA' ASI U TA' AOE KIF IPPREŻENTATI MILL-IRLANDA U MINN APPLE

(53) L-Irlanda u Apple pprovdew deskrizzjonijiet tal-funzjonijiet imwettqin mill-fergħat Irlandiżi ta' ASI u ta' AOE (17), li kienu jintużaw bħala bażi sabiex jippreżentaw u jappoġġaw l-istimi ta' Apple tal-profitt taxxabbli ta' dawk il-kumpaniji għal skopijiet tat-taxxa korporattiva Irlandiża. Dawk id-deskrizzjonijiet huma ppreżentati fil-premessi minn (54) sa (57).

(54) Fir-rigward ta' ASI, il-fergħa Irlandiża tagħha hija primarjament responsabbli għall-eżekuzzjoni tal-attivitajiet ta' akkwist, ta' bejgħ u ta' distribuzzjoni assoċjati mal-bejgħ ta' prodotti ta' Apple lil partijiet relatati (18) u lil klijenti terzi madwar ir-reġjuni tal-EMEIA u tal-APAC (19). Il-funzjonijiet ewlenin fil-fergħa Irlandiża ta' ASI jinkludu: l-akkwist ta' oġġetti lesti ta' Apple mingħand manifatturi terzi u manifatturi relatati (20); attivitajiet ta' distribuzzjoni assoċjati mal-bejgħ ta' prodotti lil partijiet relatati fir-reġjuni tal-EMEIA u tal-APAC (21); attivitajiet ta' appoġġ tal-bejgħ u ta' distribuzzjoni assoċjati mal-bejgħ ta' prodotti lil konsumaturi terzi madwar l-EMEIA (22); attivitajiet tat-timijiet ta' bejgħ u ta' distribuzzjoni (23), bejgħ online (24); operazzjonijiet loġistiċi (25); u l-operar ta' AppleCare, in-negozju ta' Apple li jassisti lill-klijenti wara l-bejgħ, li jinkludi r-responsabbiltà għall-garanzija, għall-ġestjoni tal-programmi ta' tiswija u tan-netwerk ta' tiswija inkluża l-assistenza telefonika.

(55) Il-fergħa Irlandiża ta' ASI taqdi wkoll l-ordnijiet ta' xiri mqegħdin mill-entitajiet ta' distribuzzjoni lokali tal-pajjiżi tal-APAC. Ħafna attivitajiet assoċjati mad-distribuzzjoni f'dan ir-reġjun isiru minn partijiet relatati (pereżempju, appoġġ loġistiku) skont il-kuntratti ta' servizzi mal-fergħa Irlandiża ta' ASI. Barra minn hekk, il-fergħa Irlandiża ta' ASI hija responsabbli għall-monitoraġġ tal-ġestjoni ta' kuljum tar-riskji ta' distribuzzjoni, b'mod partikolari r-riskji tal-inventarju, tal-garanzija u tal-limitu ta' kreditu. Mill-1 ta' Jannar 2012, il-fergħa Irlandiża ta' ASI kienet responsabbli wkoll għall-funzjonijiet ta' lokalizzazzjoni tal-prodotti, li qabel kienu jsiru mill-fergħa Irlandiża ta' AOE.

(56) Fir-rigward ta' AOE, il-fergħa Irlandiża tagħha hija responsabbli għall-manifattura u għall-assemblaġġ ta' medda speċjalizzata ta' prodotti tal-kompjuter fil-faċilitajiet tagħha fl-Irlanda, inklużi desktops iMac, laptops MacBook u aċċessorji oħrajn tal-kompjuter, li lkoll huma mmanifatturati għar-reġjun EMEIA (26). Il-fergħa Irlandiża tal-AOE tforni l-prodotti finali kollha tagħha lill-partijiet relatati. L-attivitajiet ewlenin tal-fergħa Irlandiża ta' AOE jinvolvu l-eżekuzzjoni kontinwa tal-proċessi meħtieġa għall-manifattura tal-prodotti, għad-disinn tal-proċessi u għat-tiswir ta' prodotti ġodda. Il-funzjonijiet ewlenin fil-fergħa Irlandiża ta' AOE jinkludu: l-ippjanar u l-iskedar tal-produzzjoni (27); l-inġinerija tal-proċessi (28); il-produzzjoni u l-operazzjonijiet (29); l-assigurazzjoni tal-kwalità u l-kontroll tal-kwalità (30); u l-operazzjonijiet ta' restawr (31).

(57) Minbara l-attivitajiet tal-manifattura ċentrali tagħha, il-fergħa Irlandiża ta' AOE tipprovdi wkoll servizzi kondiviżi lil kumpaniji oħrajn fil-grupp Apple fir-reġjun EMEIA, fir-rigward tal-finanzi (servizzi kontabilistiċi, tal-pagi u tal-kontijiet pagabbli), tas-sistemi u tat-teknoloġija tal-informatika u tar-riżorsi umani. Il-fergħa Irlandiża ta' AOE tiżviluppa kompetenzi fil-proċess u fil-manifattura speċifiċi għal Apple (32) u tuża dawk il-kompetenzi sabiex kultant tappoġġa lill-manifatturi terzi u liċ-ċentri ta' distribuzzjoni ta' Apple. Il-fergħa Irlandiża ta' AOE hija responsabbli wkoll mill-monitoraġġ tal-ġestjoni ta' kuljum tar-riskji tal-manifattura u tal-inventarju. Sal-1 ta' Jannar 2012, it-tim tal-inġinerija fil-fergħa Irlandiża ta' AOE kien responsabbli wkoll għal-lokalizzazzjoni tal-prodotti ta' Apple għas-swieq lokali u għall-eżekuzzjoni ta' programmi ta' ttestjar tal-inġinerija relatati mal-prodotti u mas-softwer ta' Apple (pereżempju, ħarġiet ġodda ta' softwer) (33). Minn Jannar 2012 'l hawn, din il-funzjoni twettqet mill-fergħa Irlandiża ta' ASI.

2.1.5. L-OPERAZZJONIJIET TA' ASI FIR-REĠJUN EMEIA

(58) ASI tbigħ oġġetti fir-reġjun EMEIA. ASI ma ddikjaratx stabbiliment permanenti (34) fil-ġurisdizzjonijiet tat-taxxa tal-EMEIA fejn jinbiegħu dawk l-oġġetti. Il-bejgħ jiġi konkluż bejn il-klijenti f'ġurisdizzjonijiet tat-taxxa ta' Stati Membri differenti u ASI (u ADI) permezz ta' rivendituri terzi u permezz ta' ħwienet tal-bejgħ bl-imnut u online ta' Apple. ASI tikkonkludi kuntratti tal-bejgħ billi tikseb firem awtorizzati, u l-impjegati tal-fergħa Irlandiża ta' ASI jeżegwixxu l-bejgħ u jirranġaw għall-provvista u affarijiet oħrajn mal-klijenti (35). Il-bejgħ ta' ASI jiġi konkluż mal-firma ta' rappreżentant awtorizzat (36). Għal skopijiet ta' illustrazzjoni, [80-85] % tad-dħul totali mill-bejgħ ta' ASI u ta' ADI lil partijiet terzi fl-2014, kif stabbilit għar-rapportar intern ta' Apple (37), kien idderivat mill-bejgħ fl-Unjoni, filwaqt li l-bejgħ fir-reġjun sħiħ tal-Ewropa kien jirrappreżenta [90-95] % mid-dħul totali mill-bejgħ lil terzi persuni u l-bejgħ fil-Lvant Nofsani kien jammonta għal [5-10] % mid-dħul totali mill-bejgħ lil terzi persuni.

2.2. ID-DEĊIŻJONIJIET TAT-TAXXA KKONTESTATI

2.2.1. ID-DEĊIŻJONIJIET TAT-TAXXA KKONTESTATI RELATATI MA' ASI

(59) Fl-1991, Apple ipproponiet metodu għad-determinazzjoni tal-profitt nett tal-fergħa Irlandiża ta' Apple Kompjuter Accessories Ltd (li aktar tard saret ASI) li ġie approvat mill-Irish Revenue f'deċiżjoni tat-taxxa. Skont din id-deċiżjoni, il-profitt nett li kellu jiġi allokat lill-fergħa Irlandiża ta' ASI jiġi kkalkolat bħala 12,5 % mill-kostijiet operatorji kollha tal-fergħa (38), ħlief il-materjal li jerġa' jinbiegħ.

(60) Fl-2007, metodu mmodifikat għad-determinazzjoni tal-profitt nett tal-fergħa Irlandiża ta' ASI ġie approvat mill-Irish Revenue f'deċiżjoni ġdida. Skont din id-deċiżjoni, il-profitt nett li kellu jiġi allokat għall-fergħa Irlandiża ta' ASI jkun ikkalkolat bħala ekwivalenti għal [10-15] % fuq il-kostijiet operatorji tal-fergħa, ħlief kostijiet bħal imposti minn affiljati ta' Apple u minn kostijiet tal-materjal.

2.2.2. ID-DEĊIŻJONIJIET TAT-TAXXA KKONTESTATI RELATATI MA' AOE

(61) Fl-1991, Apple ipproponiet metodu għad-determinazzjoni tal-profitt nett tal-fergħa Irlandiża ta' Apple Kompjuter Ltd (li aktar tard saret AOE) li l-Irish Revenue qablet fuqu f'deċiżjoni tat-taxxa. Skont din id-deċiżjoni, il-profitt nett attribwibbli lill-fergħa Irlandiża ta' AOE jkun ikkalkolat bħala 65 % tal-ispejjeż operatorji ta' dik il-fergħa sa ammont annwali ta' USD [60-70] miljun u 20 % mill-ispejjeż operatorji tagħha li jaqbżu s-USD [60-70] miljun. L-applikazzjoni ta' dak il-metodu kienet soġġetta għall-kondizzjoni li jekk il-profitt kumplessiv tal-fergħa Irlandiża ta' AOE jkun anqas miċ-ċifra li tirriżulta mill-formula, dik iċ-ċifra inferjuri tintuża għad-determinazzjoni tal-profitti netti tal-fergħa. L-ispejjeż operatorji użati fil-metodu lkoll kienu spejjeż operatorji mġarrbin mill-fergħa Irlandiża ta' AOE, inkluż id-deprezzament, iżda esklużi l-materjali li jerġgħu jinbiegħu u s-sehem tal-kostijiet għal intanġibbli mitlub minn kumpaniji affiljati ma' Apple. Jista' jintalab provvediment ta' kapital, li ma għandux jaqbeż b'aktar minn USD [1-10] miljun id-deprezzament addebitat fil-kontijiet (39).

(62) Fl-2007, metodu rivedut għad-determinazzjoni tal-profitt nett tal-fergħa Irlandiża ta' AOE ġie approvat mill-Irish Revenue f'deċiżjoni ġdida. Skont il-metodu approvat b'din id-deċiżjoni, il-bażi għat-taxxa tal-fergħa Irlandiża kienet ekwivalenti għal (i) [10-15] % tal-kostijiet operatorji tal-fergħa, ħlief kostijiet bħal imposti minn affiljati ta' Apple u minn kostijiet ta' materjali, (ii) redditu tal-IP ta' [1-5] % tal-fatturat tal-fergħa fir-rigward tat-teknoloġija akkumulata tal-proċess tal-manifattura tal-fergħa Irlandiża u (iii) tnaqqisa għall-provvedimenti ta' kapital għall-impjant u għall-bini “kkalkolata u awtorizzata bil-metodu normali”.

2.2.3. DOKUMENTI LI KIENU DISPONIBBLI GĦALL-IRISH REVENUE META ĦARĠET ID-DEĊIŻJONIJIET TAT-TAXXA KKONTESTATI

(63) Id-dokumenti pprovduti mill-Irlanda bħala dawk li jikkostitwixxu l-elementi essenzjali kollha li jappoġġaw id-deċiżjoni tal-1991 jinkludu tliet ittri (bid-dati tat-12 ta' Ottubru 1990, il-5 ta' Diċembru 1990 u s-16 ta' Jannar 1991) u żewġ faxes (bid-dati tat-2 ta' Jannar 1991 u l-24 ta' Jannar 1991) mingħand [il-konsulent tat-taxxa ta' Apple], bħala konsulent tat-taxxa ta' Apple (minn hawn 'il quddiem: “il-konsulent tat-taxxa ta' Apple”); nota ta' intervista datata t-30 ta' Novembru 1990 u nota ta' laqgħa datata t-3 ta' Jannar 1991 imħejjija mill-Irish Revenue; u ittra mill-Irish Revenue datata d-29 ta' Jannar 1991 li tikkonferma li l-ittri mill-konsulent tat-taxxa ta' Apple jirriflettu kif suppost il-metodu għad-determinazzjoni tal-profitti li għandom jiġu allokati għall-fergħat Irlandiżi ta' ASI u ta' AOE kif miftiehem matul il-laqgħa tat-3 ta' Jannar 1991. Dan il-metodu huwa deskritt fil-premessi (59) u (61).

(64) Is-silta li ġejja hija meħuda min-nota tal-intervista tat-30 ta' Novembru 1990: “[Il-konsulent tat-taxxa ta' Apple] semma permezz ta' informazzjoni ta' sfond li Apple issa saret l-akbar impjegatur fiż-żona Cork b'1 000 impjegat dirett u 500 persuna mħaddmin fuq bażi subkuntrattwali. Ġie ddikjarat li l-kumpanija bħalissa qed tirrevedi l-operazzjonijiet dinjin tagħha u tixtieq tistabbilixxi marġni ta' profitt fuq l-operazzjonijiet Irlandiżi tagħha. [Il-konsulent tat-taxxa ta' Apple] pproduċa l-kontijiet imħejjin għall-fergħa Irlandiża għall-perjodu kontabilistiku li ntemm fid-29 ta' Settembru 1989, li wrew profitt nett ta' USD 270 m fuq fatturat ta' USD 751 m. Ġie ppreżentat li ebda kumpanija Irlandiża elenkata ma pproduċiet proporzjon ta' profitt nett simili. Fil-fehma ta' [il-konsulent tat-taxxa ta' Apple], il-profitt huwa derivat minn tliet sorsi — it-teknoloġija, il-kummerċjalizzazzjoni u l-manifattura. L-element tal-manifattura biss huwa relatat mal-fergħa Irlandiża. [L-Irish Revenue] indikat li fl-iskema proposta, il-livell ta' tariffa mitluba jkun kritiku. [Il-konsulent tat-taxxa ta' Apple] ddikjara li l-kumpanija tkun lesta li taċċetta profitt ta' USD 30-40 m diment li Apple Kompjuter Ltd tagħmel tali profitt. (L-industrija tal-kompjuter hija soġġetta għal varjazzjonijiet ċikliċi). Jekk jiġi supponut li Apple tagħmel profitt ta' GBP 100 m, se jkun aċċettat li USD 30-40 m (jew tkun xi tkun iċ-ċifra nnegozjata) ser ikunu attribwibbli għall-attività tal-manifattura. Madankollu, jekk il-kumpanija batiet minn tnaqqis fir-ritmu ekonomiku u kellha profitti ta' anqas minn USD 30-40 m, il-profitti kollha jkunu attribwibbli għall-attività tal-manifattura. Essenzjalment il-proposta hija li l-profitti kollha soġġetti għal limitu massimu ta' USD 30-40 m ser ikunu attribwibbli għall-attività tal-manifattura. [L-Irish Revenue] talbet lil [il-konsulent tat-taxxa ta' Apple] sabiex jiddikjara jekk kienx hemm xi bażi għaċ-ċifra ta' USD 30-40 m u dan stqarr li ma kien hemm ebda bażi xjentifika għaċ-ċifra. Madankollu, iċ-ċifra kienet ta' kobor tali li kien qed jittama li kienet titqies bħala proposta bona fide. Billi ma kienx possibbli li ċ-ċifra titkejjel għaliha, [il-konsulent tat-taxxa ta' Apple] ħa impenn li jislet id-dettalji tal-kostijiet propji attribwibbli għall-fergħa Irlandiża.”

(65) Is-silta li ġejja hija meħuda min-nota tal-laqgħa bid-data tat-3 ta' Jannar 1991: “fil-fehma ta' [il-konsulent tat-taxxa ta' Apple], kien ċar li l-kumpanija kienet involuta fi prezzar ta' trasferiment. Il-kontijiet tal-fergħa għall-perjodu kontabilistiku li ntemm fit-30 ta' Settembru 1989 urew profitt nett ta' USD 269 000 000 fuq fatturat ta' USD 751 000 000. Ebda kumpanija fil-borża Irlandiża ma resqet viċin li tilħaq riżultat simili. Irish Revenue ma kinitx lesta li tikkonkludi dwar jekk il-kumpanija kinitx involuta fi prezzar ta' trasferiment iżda kienet lesta li tiddiskuti ċifra tal-profitt għall-fergħa Irlandiża fuq il-bażi ta' perċentwal tal-kostijiet attwali attribwibbli għall-fergħa Irlandiża. Il-proposta qabel il-laqgħa kienet li l-profitt attribwibbli għall-fergħa Irlandiża kien ikun il-kost b'addenda ta' USD [30-40]m u li l-provvedimenti ta' kapital ma kinux se jaqbżu l-USD [10-20]m u b'hekk jifdal USD [20-30]m taxxabbli l-Irlanda. Fuq il-bażi tal-kontijiet għall-perjodu kontabilistiku li ntemm fit-30 ta' Settembru 1990, profitt ta' USD [30-40]m kien jirrappreżenta 46 % tal-kostijiet attribwibbli għall-fergħa Irlandiża. Kien indikat li din iċ-ċifra kienet taqbeż sew ċifra ta' [10-15] % li normalment tkun attribwibbli għal ċentru tal-ispejjeż għad li diġà kien ġie ammess li ċifra ta' [10-15] % kienet insinifikanti b'rabta mal-industrija tal-kompjuters. Ġie indikat li valwazzjoni pożittiva ta' 100 % tista' tinkiseb f'xi industrija u, b'mod partikolari, fl-industrija tal-farmaċewtika. Madankollu, ġie ammess li l-industriji tal-farmaċewtika u tal-kompjuters mhumiex direttament komparabbli. Wara diskussjonijiet ulterjuri, ġie maqbul li, soġġetta għar-riċevuta ta' eżitu sodisfaċenti għall-kwistjoni tal-provvediment ta' kapital, tiġi aċċettata valwazzjoni pożittiva ta' 65 % tal-kostijiet attribwibbli għall-fergħa Irlandiża. Barra minn hekk, ġie maqbul li tiġi aċċettata valwazzjoni pożittiva ta' 20 % fuq kostijiet li jaqbżu s-USD [60-70]m sabiex ma tkunx ipprojbita l-espansjoni tal-operazzjonijiet Irlandiżi. (…) Wara diskussjonijiet ulterjuri, ġie maqbul li l-kalkoli tal-provvedimenti ta' kapital jerġgħu jsiru f'punts (40) Irlandiżi u li kienet se tinkiteb ir-rata normali ta' tkagħbir bl-użu (41) għas-snin kollha. Barra minn hekk, ġie maqbul li l-pretensjoni tal-kumpanija tkun ristretta għal somma ta' USD [1-10]m oltre s-somma mitluba għad-deprezzament fil-kontijiet. Fuq il-bażi tal-iskeda tal-kostijiet sottomessa għall-perjodu li ntemm fit-30 ta' Settembru 1990, dan jiżgura li l-profitti taxxabbli l-Irlanda jkunu jammontaw għal USD [30-40]m. (…) Imbagħad ġie diskuss il-format tal-kontijiet li jridu jiġu ppreżentati. Proposta għas-sottomissjoni ta' skeda tal-kostijiet ma ntlaqgħetx. Ġie maqbul li jitħejja rapport tal-introjtu sħiħ u li tittieħed royalty/miżata tal-uffiċċju prinċipali għas-servizzi tat-teknoloġija u tal-kummerċjalizzazzjoni pprovduti mill-grupp. Barra minn hekk, se jiġu ppreżentati l-kontijiet awditjati sħaħ tal-kumpanija. (…) Fi kwistjoni separata, [il-konsulent tat-taxxa ta' Apple] xtaq jaqbel fuq valwazzjoni pożittiva għal kumpanija ġdida li l-attivitajiet tagħha jkunu ristretti għall-kisba tal-materja prima fl-Istat. Ġiet proposta u aċċettata valwazzjoni pożittiva ta' 10 % wara diskussjonijiet sabiex tiġi aċċettata valwazzjoni pożittiva ta' 12,5 %.”

(66) L-ittra mill-konsulent tat-taxxa ta' Apple datata s-16 ta' Jannar 1991 fiha format illustrattiv ta' mili tal-kontijiet għall-fergħa Irlandiża ta' Apple Kompjuter Ltd u skeda tal-provvedimenti ta' kapital għal Apple Kompjuter Ltd għas-snin 1985 sa 1990. Il-fax bid-data tal-24 ta' Jannar 1991 mill-konsulent tat-taxxa ta' Apple tikkonferma l-ftehim minn Apple għat-test li ġej dwar il-provvediment ta' kapital li jieħu post it-test dwar il-provvediment ta' kapital imħejji preċedentement mill-konsulent tat-taxxa ta' Apple fl-ittra bid-data tas-16 ta' Jannar 1991: “Il-provvediment ta' kapital mitlub mhuwiex se jaqbeż b'USD [1-10]m id-deprezzament iddebitat fil-kontijiet.”

(67) Id-dokumenti pprovduti mill-Irlanda bħala dawk li jikkostitwixxu l-elementi essenzjali li jsostnu d-deċiżjoni tal-2007 jikkonsistu ittra datata s-16 ta' Mejju 2007 mill-konsulent tat-taxxa ta' Apple u ittra datata t-23 ta' Mejju 2007 mill-Irish Revenue li tikkonferma l-approvazzjoni min-naħa ta' din tal-metodu għad-determinazzjoni tal-profitti li għandhom jiġu allokati għall-fergħat Irlandiżi ta' ASI u ta' AOE kif spjegat fl-ittra mill-konsulent tat-taxxa ta' Apple. Dak il-metodu huwa deskritt fil-premessi (60) u (62). L-ebda wieħed miż-żewġ dokumenti pprovduti ma joffri xi spjegazzoni għaċ-ċifri “[10-15] % [tal-kostijiet operatorji fl-Irlanda]/[1-5] % [tal-fatturat annwali ta' AOE li huwa derivat mill-prodotti manifatturati l-Irlanda]/[10-15] % [tal-kostijiet operatorji ta' ASI]”, approvati minn dik id-deċiżjoni, u lanqas ma hemm xi indikazzjoni ta' kif inkisbu dawk iċ-ċifri. L-ittra tal-konsulent tat-taxxa ta' Apple fiha numru ta' speċifikazzjonijiet dwar kif se jiġi applikat il-metodu maqbul. B'mod partikolari, tispeċifika, sabiex tevita dubji, li l-kostijiet operatorji ta' ASI u l-“kostijiet operatorji fl-Irlanda” ta' AOE jeskludu l-imposti kollha mill-affiljati ta' Apple madwar id-dinja, kostijiet “above the line” bħal kostijiet ta' materjal, id-dwana, kostijiet tal-merkanzija, eċċ., kostijiet ta' ristrutturar ta' darba, u kostijiet kapitali.

(68) L-ebda wieħed mid-dokumenti pprovduti b'appoġġ tad-deċiżjonijiet tat-taxxa kkontestati ma fih studju kontemporanju dwar l-allokazzjoni tal-profitt jew rapport dwar il-prezzar ta' trasferiment.

2.3. DESKRIZZJONI TAL-QAFAS LEGALI NAZZJONALI RILEVANTI

(69) Skont it-Taqsima 21(1) tat-TCA 97, it-taxxa korporattiva fl-Irlanda hija mitluba fuq il-profitt tal-kumpanija. Skont it-Taqsima 76(3) tat-TCA 97, għall-finijiet tat-taxxa korporattiva, l-introjtu huwa kkalkolat u l-valutazzjoni ssir bl-istess Skedi u Każijiet li japplikaw għall-finijiet tat-taxxa fuq l-introjtu, u skont id-dispożizzjonijiet applikabbli għal dawk l-Iskedi u l-Każijiet. Fl-Irlanda, it-taxxa fuq l-introjtu skont il-kodiċijiet dwar it-tassazzjoni diretta tintalab b'referenza għal sensiela ta' Skedi C, D, E u F, u fl-Iskeda D skont sensiela tal-Każijiet minn I sa V. It-Taqsima 12 tat-TCA 97 tipprovdi li “t-taxxa fuq l-introjtu għandha, soġġetta għall-Atti dwar it-Taxxa fuq l-Introjtu, tintalab fir-rigward ta' kull proprjetà, profitt jew qligħ deskritti rispettivament fl-Iskedi [C-F] […] u skont id-dispożizzjonijiet tal-Atti dwar it-Taxxa fuq l-Introjtu applikabbli għal dawk l-Iskedi” (42). It-Taqsima 18 tat-TCA 97 tistabbilixxi l-kamp ta' applikazzjoni tal-imposta skont l-Iskeda D u s-subtaqsima 2(2) tagħha tenumera l-Każijiet u l-kamp ta' applikazzjoni tagħhom. Minn dawk id-dispożizzjonijiet jirriżulta li t-taxxa korporattiva fl-Irlanda tintalab fuq il-profitti (l-introjtu u l-qligħ taxxabbli) ta' kumpanija jiġu kif jiġu, soġġetti għal eċċezzjonijiet speċifiċi (43).

(70) Id-determinazzjoni tal-bażi taxxabbli għall-fini ta' kalkolu tat-taxxa korporattiva dovuta tieħu l-profitt kontabilistiku korporattiv tal-kontribwent bħala l-punt tat-tluq (44). Imbagħad il-profitt kontabilistiku korporattiv jiġi aġġustat għall-finijiet tat-taxxa permezz ta' żidiet u ta' tnaqqisiet tal-applikazzjoni ġenerali pprovduti mil-liġi (45), pereżempju, minn tnaqqis fil-provvedimenti ta' kapital (46). Normalment, perjodu kontabilistiku jkun il-perjodu ta' 12-il xahar li għalih il-kumpanija tagħmel il-kontijiet tagħha (47).

(71) L-Irlanda tapplika rata tat-taxxa differenti mill-introjtu operatorju, mill-introjtu mhux operatorju u mill-qligħ kapitali. It-Taqsima 21 tat-TCA 1997 tistabbilixxi r-rata ġenerali tat-taxxa korporattiva għal 12,5 % (48). Dik ir-rata tapplika għall-introjtu operatorju (49) tal-kumpaniji ntaxxat skont il-Każ I tal-Iskeda D. L-introjtu mhux operatorju jiġi ntaxxat b'25 % (50). L-Irish Revenue pprovdiet gwida dwar il-klassifikazzjoni tal-attivitajiet bħala operatorji fil-“Guidance on revenue opinions on classification of activities as trading” tagħha (51). Skont dak id-dokument ta' gwida, id-determinazzjoni ta' attivitajiet operatorji tippresupponi li l-kumpanija kkonċernata twettaq attivitajiet kummerċjali li minnhom ġej l-introjtu tagħha. L-attivitajiet ser ivarjaw skont in-natura tan-negozju u se jeħtieġu nies bil-ħila u bl-awtorità neċessarji sabiex iwettquhom (52). Il-qligħ kapitali huwa ntaxxat bi 33 %, b'eżenzjoni mill-parteċipazzjoni għall-qligħ mid-disponiment ta' ċerti parteċipazzjonijiet azzjonarji ta' 5 % jew aktar fil-kumpaniji residenti fl-Unjoni jew pajjiżi tat-trattament tat-taxxa.

(72) Skont it-Taqsima 26 tat-TCA 97, il-kumpaniji residenti l-Irlanda huma soġġetti għat-taxxa korporattiva fuq il-profitt u l-qligħ kapitali tagħhom madwar id-dinja, esklużi ħafna mid-distribuzzjonijiet riċevuti minn kumpaniji oħrajn residenti l-Irlanda (53).

(73) It-Taqsima 25 tat-TCA 97 tistabbilixxi l-kamp ta' applikazzjoni tal-imposta għat-taxxa korporattiva fil-każ ta' kumpaniji mhux residenti. It-Taqsima 25 tat-TCA 97 tipprovdi, safejn rilevanti, dan li ġej: “(1) Kumpanija mhux residenti fl-Istat ma għandhiex tkun dovuta taxxa korporattiva sakemm ma twettaqx negozju fl-Istat permezz ta' fergħa jew ta' aġenzija, iżda jekk tagħmel dan, din għandha, soġġetta għal kwalunkwe eċċezzjoni stipulata fl-Atti dwar it-Taxxa Korporattiva, tkun dovuta tħallas it-taxxa korporattiva fuq il-profitti taxxabbli kollha tagħha kull meta jsiru. (2) Għall-finijiet tat-taxxa korporattiva, il-profitti taxxabbli ta' kumpanija mhux residenti fl-Istat iżda li twettaq negozju fl-Istat permezz ta' fergħa jew ta' aġenzija għandha tkun — (a) kwalunkwe introjtu operatorju li jirriżulta b'mod dirett jew indirett permezz tal-fergħa jew l-aġenzija jew minnha, u kwalunkwe dħul mill-proprjetà jew mid-drittijiet użati mill-fergħa jew l-aġenzija, jew miżmuma minnha jew għaliha, iżda dan il-paragrafu ma għandux jinkludi distribuzzjonijiet riċevuti mingħand kumpaniji residenti fl-Istat, […].”

(74) Minn dik id-dispożizzjoni jsegwi li kumpanija mhux residenti mhijiex dovuta tħallas it-taxxa korporattiva, sakemm ma twettaqx negozju fl-Irlanda permezz ta' fergħa jew ta' aġenzija. Meta kumpanija mhux residenti twettaq negozju bħak dan, dik il-kumpanija tkun dovuta tħallas it-taxxa korporattiva fuq (54): — kwalunkwe introjtu operatorju li jirriżulta b'mod dirett jew indirett permezz tal-fergħa jew l-aġenzija jew minnha; — kwalunkwe introjtu mill-proprjetà jew mid-drittijiet użati mill-fergħa jew mill-aġenzija, jew miżmuma minnha jew għaliha; u — qligħ taxxabbli attribwibbli lill-fergħa jew lill-aġenzija.

(75) It-Taqsima 25 tat-TCA 97 kienet ippreċeduta mit-Taqsimiet 8(1) u 8(2) tal-Att dwar it-Taxxa Korporattiva 1967, li jgħidu: “8. (1) Kumpanija mhux residenti fl-Istat ma għandhiex tkun dovuta tħallas it-taxxa korporattiva sakemm ma twettaqx negozju fl-Istat permezz ta' fergħa jew ta' aġenzija iżda, jekk tagħmel dan, għandha, soġġetta għal kwalunkwe eċċezzjoni pprovduta minn dan l-Att, tkun dovuta tħallas it-taxxa korporattiva fuq il-profitti taxxabbli kollha tagħha kull meta jsiru. (2) Għall-finijiet tal-korporazzjoni, il-profitti taxxabbli ta' kumpanija mhux residenti fl-Istat iżda li twettaq negozju hemm permezz ta' fergħa jew ta' aġenzija għandhom ikunu (a) kwalunkwe introjtu operatorju li jirriżulta b'mod dirett jew indirett permezz ta' fergħa jew ta' aġenzija jew minnha (iżda b'tali mod li dan il-paragrafu ma jinkludix distribuzzjonijiet riċevuti mingħand kumpaniji residenti fl-Istat); […]”

(76) Kumpaniji li mhumiex residenti fl-Irlanda u li ma jinnegozjawx permezz ta' fergħa jew ta' aġenzija fl-Irlanda huma dovuti jħallsu biss taxxa fuq l-introjtu fuq kwalunkwe introjtu b'sors Irlandin u taxxa fuq il-qligħ kapitali li jirriżulta mid-disponiment ta' ċerti assi Irlandiżi (primarjament art Irlandiża) (55), soġġetti għal kwalunkwe ħelsien skont trattat li jista' jkun disponibbli.

(77) Sabiex jiġi evitat milli kumpanija tiġi ntaxxata darbtejn fuq l-istess introjtu (darba bit-taxxa fuq l-introjtu, darba bit-taxxa korporattiva), it-Taqsima 21(2) tat-TCA 97 tipprovdi li t-taxxa fuq l-introjtu ma tkunx dovuta fuq l-introjtu ta' kumpanija jekk il-kumpanija tkun residenti fl-Irlanda, jew, fil-każ ta' kumpanija li mhijiex residenti fl-Irlanda, jekk l-introjtu jkun taxxabbli bit-taxxa korporattiva.

(78) Bit-Taqsima 42 tal-Att Finanzjarju 2010, iddaħħlet il-Parti 35 A fit-TCA 97. Skont l-Irlanda, dak it-tidħil kien l-ewwel darba li l-liġi Irlandiża dwar it-taxxa formalment irrikonoxxiet l-applikazzjoni tal-“prinċipju ta' distakkament” kif stipulat fl-Artikolu 9 tal-Mudell ta' Konvenzjoni dwar it-Taxxa fuq id-Dħul u fuq il-Kapital (minn hawn 'il quddiem: il-“Mudell ta' Konvenzjoni Fiskali tal-OECD”) u elaborat fil-Linji Gwida tal-OECD dwar l-Ipprezzar tat-Trasferimenti għall-Intrapriżi Multinazzjonali u l-Amministrazzjonijiet tat-Taxxa (minn hawn 'il quddiem: il-“Linji Gwida tal-OECD dwar it-TP”). Il-Parti 35 A tapplika għal arranġamenti li jsiru bejn persuni (kumpaniji) assoċjati. Madankollu, fuq il-bażi tad-definizzjoni ta' “persuna” fil-leġiżlazzjoni domestika tal-Irlanda dwar it-taxxa, kwalunkwe arranġament li jsir bejn uffiċċju prinċipali u l-fergħa tiegħu ma jaqax taħt il-kamp ta' applikazzjoni tal-Parti 35 A.

2.4. GWIDA DWAR IL-PREZZAR TA' TRASFERIMENT U L-ALLOKAZZJONI TAL-PROFITT GĦAL STABBILIMENTI PERMANENTI

2.4.1. IL-QAFAS TAL-OECD U L-PRINĊIPJU TA' DISTAKKAMENT TAL-OECD

(79) L-OECD pproduċiet diversi dokumenti gwida mhux vinkolanti dwar it-tassazzjoni internazzjonali. Minħabba n-natura mhux vinkolanti tagħhom, l-amministrazzjonijiet tat-taxxa tal-pajjiżi membri tal-OECD, li l-Irlanda hija wieħed minnhom (56), huma sempliċiment imħeġġa jsegwu l-qafas tal-OECD. Minkejja dan, il-qafas tal-OECD iservi bħala punt fokali u jeżerċita influwenza ċara fuq il-prattiki tat-taxxa tal-pajjiżi membri (anki mhux membri) tal-OECD. Barra minn hekk, f'diversi pajjiżi membri tal-OECD, id-dokumenti ta' gwida li jifformaw parti minn dak il-qafas ingħataw il-forza legali jew iservu bħala referenza għall-finijiet tal-interpretazzjoni tal-liġi tat-taxxa domestika. Għaldaqstant, meta l-Kummissjoni tirreferi għall-qafas tal-OECD f'din id-Deċiżjoni, hija tagħmel dan għaliex dak il-qafas huwa r-riżultat ta' diskussjonijiet bejn esperti fil-kuntest tal-OECD u jelabora fuq it-tekniki mmirati sabiex jindirizzaw sfidi komuni fit-tassazzjoni internazzjonali.

(80) Kif spjegat fil-premessa (15) tad-Deċiżjoni ta' Ftuħ, kumpaniji multinazzjonali jistgħu jallokaw profitti fi grupp korporattiv billi jużaw prezzar ta' trasferiment bejn kumpaniji separati tal-istess grupp korporattiv. Il-prezzar ta' trasferiment jirreferi għall-prezzijiet mitluba għat-tranżazzjonijiet kummerċjali bejn diversi kumpaniji tal-istess grupp korporattiv. Madankollu, il-prezzar ta' trasferiment jista' jseħħ ukoll f'kumpanija waħda, jekk il-kumpanija topera stabbiliment permanenti f'ġurisdizzjoni separata. Dan jeħtieġ allokazzjoni tal-profitt ta' dik il-kumpanija bejn l-istabbiliment permanenti tagħha u l-partijiet l-oħrajn tal-kumpanija.

(81) Il-Mudell ta' Konvenzjoni Fiskali tal-OECD, li jifforma -bażi ta' ħafna trattati tat-taxxa bilaterali li jinvolvu pajjiżi membri tal-OECD u numru dejjem akbar ta' pajjiżi mhux membri, fiha dispożizzjonijiet kemm dwar il-prezzar ta' trasferiment bejn il-kumpaniji tal-grupp assoċjati u l-allokazzjoni tal-profitt f'kumpanija.

(82) L-Artikolu 9(1) tal-Mudell ta' Konvenzjoni Fiskali tal-OECD dwar “intrapriżi assoċjati” jistipula: “[Fejn] isiru jew jiġu imposti kondizzjonijiet bejn żewġ intrapriżi [assoċjati] fir-relazzjonijiet kummerċjali jew finanzjarji tagħhom li huma differenti minn dawk li kieku jsiru bejn intrapriżi indipendenti, kull profitt li kieku, fin-nuqqas ta' dawk il-kondizzjonijiet, kien ikun dovut għal waħda mill-intrapriżi, iżda, minħabba dawk il-kondizzjonijiet, mhuwiex dovut, jista' jiġi inkluż fil-profitti ta' dik l-intrapriża u ntaxxat skont dan”. Dik id-dispożizzjoni hija meqjusa li tistabbilixxi d-dikjarazzjoni awtoritattiva għal finijiet tat-taxxa internazzjonali tal-“prinċipju ta' distakkament” tal-OECD fil-prezzar ta' trasferiment bejn kumpaniji fi grupp assoċjati.

(83) Skont dak il-prinċipju, l-amministazzjonijiet tat-taxxa għandhom jaċċettaw biss prezzijiet ta' trasferiment bejn kumpaniji fi grupp li huma remunerati daqslikieku ġew miftiehma minn kumpaniji indipendenti li jinnegozjaw f'ċirkostanzi simili f'kondizzjonijiet ta' kompetizzjoni ġusta. B'dan il-mod, kumpaniji multinazzjonali ma jkunux jistgħu jimmanipolaw il-prezzijiet ta' trasferiment tagħhom b'tali mod li l-anqas profitt possibbli jiġi allokat għal ġurisdizzjonijiet fejn dawk il-profitti huma soġġetti għal tassazzjoni ogħla u l-akbar profitt possibbli jiġi allokat għal ġurisdizzjonijiet fejn dawk il-profitti huma soġġetti għal anqas taxxi (57). L-OECD tipprovdi gwida dwar l-applikazzjoni tal-prinċipju ta' distakkament fil-Linji Gwida tal-OECD dwar it-TP, li l-aħħar verżjoni tagħhom ġiet ippubblikata fl-2010 (minn hawn 'il quddiem: il-“Linji Gwida tal-2010 tal-OECD dwar it-TP”) (58).

(84) L-Artikolu 7(2) tal-Mudell ta' Konvenzjoni Fiskali tal-OECD dwar “profitti tan-negozju” jikkonċerna l-attribuzzjoni tal-profitti f'kumpanija waħda. Huwa jipprovdi: “[…] il-profitti li huma attribwibbli f'kull Stat Kontraenti lil stabbiliment permanenti […] huma l-profitti li jista' jkun mistenni jagħmel, b'mod partikolari fin-negozjati tiegħu ma' partijiet oħrajn tal-intrapriża, jekk ikun intrapriża indipendenti u separata involuta fl-istess attivitajiet jew f'attivitajiet simili fl-istess kondizzjonijiet jew f'kondizzjonijiet simili, wara li jittieħdu f'kunsiderazzjoni l-funzjonijiet imwettqa, l-assi użati u r-riskji assunti mill-intrapriża permezz tal-istabbiliment permanenti u permezz tal-partijiet l-oħrajn tal-intrapriża.” Gwida dwar l-applikazzjoni tal-Artikolu 7 hija pprovduta fir-Rapport tal-OECD dwar l-Attribuzzjoni tal-Profitti għal Stabbilimenti Permanenti, li l-aħħar verżjoni tagħha ġiet ippubblikata fl-2010 (minn hawn 'il quddiem: ir-“Rapport tal-2010 tal-OECD dwar l-Attribuzzjoni tal-Profitt”) (59).

(85) Ir-Rapport tal-2010 tal-OECD dwar l-Attribuzzjoni tal-Profitt jiddeskrivi d-diffikultajiet fl-allokazzjoni tal-profitt f'kumpanija waħda meta mqabbla mal-allokazzjoni tal-profitt bejn żewġ kumpaniji legalment separati. Bejn żewġ kumpaniji legalment separati, id-determinazzjoni ta' liema kumpanija hija proprjetarja tal-assi u liema kumpanija ġġarrab ir-riskju fir-relazzjoni bejn dawk iż-żewġ kumpaniji hija stabbilita minn kuntratti legalment vinkolanti jew minn arranġamenti legali aċċertabbli oħrajn. Dan huwa l-każ ukoll meta ż-żewġ kumpaniji separati jkunu parti mill-istess grupp korporattiv, diment li l-kuntratti u l-arranġamenti legali jirriflettu r-realtà sottostanti. Għall-kuntrarju, il-fatt li stabbiliment permanenti ma jikkostitwixxix entità ġuridika separata mill-kumpanija li jappartjeni għaliha jfisser li bejn diversi partijiet tal-istess kumpanija ma hemmx parti waħda tal-kumpanija li jista' jingħad li hija “s-sid” legali tal-assi, tassumi r-riskji, u hija d-detentur tal-kapital jew tal-kuntratti ma' kumpaniji separati (60). Sabiex jindirizza dik id-differenza, ir-Rapport tal-2010 tal-OECD dwar l-Attribuzzjoni tal-Profitt jiddetermina approċċ komuni għall-allokazzjoni tal-profitti lil stabbilimenti permanenti ta' kumpaniji mhux residenti. Dan huwa magħruf bħala l-“Approċċ Awtorizzat tal-OECD”. Dak l-approċċ jalloka lill-istabbiliment permanenti dawk il-profitti li l-istabbiliment permanenti kien jaqla' b'distakkament li kieku kien intrapriża “distinta u separata” li twettaq l-istess funzjonijiet jew funzjonijiet simili fl-istess kondizzjonijiet jew f'kondizzjonijiet simili, filwaqt li jqis il-funzjonijiet imwettqin, l-assi użati u r-riskji assunti mill-kumpanija mhux residenti permezz tal-istabbiliment permanenti u permezz tal-partijiet l-oħrajn ta' dik il-kumpanija, kif spjegat fl-Artikolu 7(2) tal-Mudell ta' Konvenzjoni Fiskali tal-OECD.

2.4.2. L-ALLOKAZZJONI TAL-PROFITT TAL-FERGĦA FUQ IL-BAŻI TAL-FUNZJONI TAN-NIES SINIFIKANTI FL-APPROĊĊ AWTORIZZAT TAL-OECD F'ŻEWĠ STADJI

(86) Ir-Rapport tal-2010 tal-OECD dwar l-Attribuzzjoni tal-Profitt jiddeskrivi l-Approċċ Awtorizzat tal-OECD għall-applikazzjoni tal-prinċipju ta' distakkament stipulat fil-Linji Gwida tal-OECD dwar it-TP fil-kuntest tal-allokazzjoni tal-profitt lil stabbiliment permanenti. Skont il-Linji Gwida tal-OECD dwar it-TP, l-allokazzjoni tal-profitt bejn il-kumpaniji assoċjati huwa dipendenti fuq il-funzjonijiet imwettqin, ir-riskji mġarrbin u l-assi mħaddmin minn kull kumpanija (61). Għall-allokazzjoni tal-introjtu bejn kumpanija u l-istabbiliment permanenti tagħha, l-Approċċ Awtorizzat tal-OECD jissupplimenta l-analiżi funzjonali tal-Artikolu 9(1) tal-Mudell ta' Konvenzjoni tal-OECD bl-ewwel pass li jindirizza l-fatt li, legalment, l-assi, ir-riskji, il-kapital u d-drittijiet u l-obbligi li jirriżultaw minn tranżazzjonijiet bejn partijiet differenti tal-istess kumpanija jappartjenu għall-istess kumpanija sħiħa, minflok għal xi parti waħda mill-kumpanija, u li ma hemm ebda tranżazzjoni bejn kumpaniji distinti legalment li jappartjenu għall-istess grupp korporattiv (62).

(87) B'hekk, l-Approċċ Awtorizzat tal-OECD jikkonsisti f'analiżi mqassma fuq żewġ stadji li skont dan l-introjtu jiġi allokat lil stabbiliment permanenti.

(88) L-ewwel pass ta' dak l-approċċ huwa li jiġi ipotizzat l-istabbiliment permanenti bħala intrapriża distinta u separata “involuta fl-istess attivitajiet jew f'attivitajiet simili fl-istess kondizzjonijiet jew f'kondizzjonijiet simili, filwaqt li jitqiesu l-funzjonijiet imwettqin, l-assi użati u r-riskji assunti mill-intrapriża permezz tal-istabbiliment permanenti u permezz tal-partijiet l-oħrajn tal-intrapriża” (63). Huwa f'dan il-kuntest li jiġi introdott il-kunċett ta' “funzjonijiet tan-nies sinifikanti”. Fl-ewwel stadju, l-Approċċ Awtorizzat tal-OECD jalloka lill-istabbiliment permanenti s-sjieda ekonomika tal-assi li għaliha jitwettqu l-funzjonijiet sinifikanti rilevanti għas-sjieda ekonomika tal-assi minn nies fl-istabbiliment permanenti u jalloka wkoll lill-istabbiliment permanenti dawk ir-riskji li għalihom il-funzjonijiet sinifikanti rilevanti għas-suppożizzjoni u/jew għall-ġestjoni (sussegwenti għat-trasferiment) tar-riskji jitwettqu minn nies fl-istabbiliment permanenti (64).

(89) Fit-tieni stadju tal-Approċċ tal-OECD Awtorizzat, jiġu applikati l-Linji Gwida tal-OECD dwar it-TIP b'analoġija għan-negozjati tal-istabbiliment permanenti ma' partijiet oħrajn tal-kumpanija sabiex jiġi żgurat li t-twettiq tal-funzjonijiet kollha tiegħu relatati ma' dawk in-negozjati jiġi ppremjat fuq bażi ta' distakkament (65).

2.4.3. KUNSIDERAZZJONIJIET DWAR L-APPLIKAZZJONI TAL-APPROĊĊ TAL-OECD AWTORIZZAT GĦALL-INTANĠIBBLI

(90) It-Taqsima D-2(iii)(c) tar-Rapport tal-2010 tal-OECD dwar l-Attribuzzjoni tal-Profitt tikkonċerna l-allokazzjoni tal-intanġibbli lill-istabbilimenti permanenti. Fir-rigward tal-intanġibbli tan-negozju żviluppati internament, il-punt 86 tar-Rapport jistipula li, skont il-mudell kummerċjali organizzazzjonali tal-intrapriżi, “it-teħid ta' deċiżjonijiet u l-ġestjoni attivi spiss jistgħu jiġu devoluti fl-intrapriża. Tqum il-kwistjoni ta' jekk dan huwiex probabbli li jseħħ ukoll fir-rigward tal-iżvilupp ta' proprjetà intanġibbli jew ta' jekk huwiex aktar probabbli li l-funzjonijiet tan-nies sinifikanti rilevanti għad-determinazzjoni tas-sjieda ekonomika tal-assi intanġibbli jitwettqux f'livell strateġiku għoli mill-maniġment superjuri jew minn taħlita ta' funzjonijiet tat-teħid ta' deċiżjonijiet ċentralizzati u devoluti.”“Il-punt 87 jispjega li ma hemm ebda evidenza tanġibbli li l-proċess tat-teħid ta' deċiżjonijiet għall-iżvilupp ta' proprjetà intanġibbli ġeneralment ikun tant iċċentralizzat, speċjalment billi l-enfasi għad-determinazzjoni tal-funzjonijiet tan-nies sinifikanti rilevanti għad-determinazzjoni tas-sjieda ekonomika hija fuq it-teħid ta' deċiżjonijiet u l-ġestjoni attivi u mhux is-sempliċi aċċettazzjoni jew ċaħda ta' proposta. Dan jissuġġerixxi li, bl-istess mod bħal fir-rigward tal-assi finanzjarji, is-sjieda ekonomika spiss tista' tiġi ddeterminata minn funzjonijiet imwettqin f'livell anqas mil-livell strateġiku tal-maniġment superjuri. Dan huwa l-livell li fih isseħħ il-ġestjoni attiva ta' programm lejn l-iżvilupp ta' intanġibbli, fejn hija meħtieġa l-ħila ta' ġestjoni attiva tar-riskji inerenti fi programm bħal dan.”

(91) Rigward l-intanġibbli kummerċjali mixtrijin, il-punt 94 tat-Taqsima D-2(iii)(c)(3)A(ii) jispjega li “bħal fil-każ ta' proprjetà intanġibbli żviluppata internament, il-mistoqsija ewlenija fid-determinazzjoni tas-sjieda ekonomika tal-intanġibbli mixtrijin hija fejn, fl-intrapriża, jitwettqu l-funzjonijiet tan-nies sinifikanti relatati mat-teħid attiv ta' deċiżjonijiet b'rabta mat-teħid u mal-immaniġġar tar-riskji” (66).

2.4.4. IL-LINJI GWIDA TAL-OECD DWAR IT-TP

(92) Il-Linji Gwida tal-OECD dwar it-TP jiddeskrivu ħames metodi biex jiġi approssimat prezzar ta' distakkament tat-tranżazzjonijiet u tal-allokazzjoni tal-profitt bejn kumpaniji tal-istess grupp korporattiv: (i) il-metodu tal-prezz komparabbli mhux ikkontrollat (minn hawn 'il quddiem “CUP”); (ii) il-metodu “cost plus”; (iii) il-metodu “resale minus”; (iv) il-metodu tal-marġni nett tat-tranżazzjoni (minn hawn 'il quddiem “TNMM”) u (v) il-metodu tal-qsim tal-profitt tranżazzjonali. Il-Linji Gwida jagħmlu distinzjoni bejn il-metodi tradizzjonali bbażati fuq it-tranżazzjonijiet (l-ewwel tliet metodi) u l-metodi tranżazzjonali bbażati fuq il-profitt (l-aħħar żewġ metodi). Il-Linji Gwida jiddikjaraw preferenza għal metodi tradizzjonali bbażati fuq it-tranżazzjonijiet, bħas-CUP, fuq il-metodi tranżazzjonali bbażati fuq il-profitt, bħat-TNMM, bħala mezz biex jiġi stabbilit jekk l-iprezzar ta' trasferiment huwiex f'kondizzjonijiet ta' kompetizzjoni ġusta (67). Il-Linji Gwida jkomplu jispjegaw li l-korporazzjonijiet multinazzjonali jżommu l-libertà li japplikaw metodi mhux deskritti f'dawk il-linji gwida biex jiġu stabbiliti prezzijiet ta' trasferiment, diment li dawk il-prezzijiet jissodisfaw il-prinċipju ta' distakkament.

(93) Id-deċiżjonijiet tat-taxxa kkontestati japprovaw allokazzjoni tal-profitt għal ASI u għal AOE bbażata fuq metodi ta' allokazzjoni tal-profitt unilaterali li, fl-applikazzjoni tagħhom, jixbhu lit-TNMM, kif deskritti fil-Linji Gwida tal-OECD dwar it-TP. It-TNMM huwa wieħed mill-“metodi indiretti” biex jiġi approssimat prezzar ta' distakkament tat-tranżazzjonijiet u tal-allokazzjoni tal-profitt bejn kumpaniji tal-istess grupp korporattiv. It-TNMM jista' jitqabbel f'kuntrast mal-metodu CUP, li huwa “metodu dirett” li jqabbel il-prezz mitlub għat-trasferiment ta' proprjeta jew ta' servizzi fi tranżazzjoni kkontrollata (jiġifieri tranżazzjoni bejn żewġ intrapriżi li huma intrapriżi assoċjati fir-rigward ta' xulxin) mal-prezz mitlub għat-trasferiment ta' proprjetà jew ta' servizzi fi tranżazzjoni mhux ikkontrollata komparabbli (jiġifieri tranżazzjoni bejn intrapriżi li huma intrapriżi indipendenti fir-rigward ta' xulxin), imwettqa f'ċirkostanzi komparabbli. It-TNMM japprossima dak li kieku jkun profitt f'kondizzjonijiet ta' kompetizzjoni ġusta għal attività sħiħa, minflok għal tranżazzjonijiet identifikati Ma jfittixx li jistabbilixxi l-prezz tal-oġġetti mibjugħin, iżda jistima l-profitt li kumpaniji indipendenti jistgħu jkunu mistennija li jagħmlu minn fuq attività, bħall-attività tal-bejgħ tal-oġġetti. Jagħmel dawn billi jieħu bażi (“indikatur tal-livell tal-profitt”), bħal kostijiet, fatturat jew investiment fiss, u japplika proporzjon tal-profitt li jirrifletti dak osservat fi tranżazzjonijiet mhux ikkontrollati komparabbli għal dik il-bażi.

(94) L-użu tat-TNMM bħala metodu ta' prezzar ta' trasferiment unilaterali — jiġifieri, billi tiġi eżaminata l-profittabilità ta' waħda biss mill-partijiet għat-tranżazzjonijiet ikkontrollati — spiss huwa ġġustifikat minn dipendenza fuq il-paragrafu 3.18 tal-Linji Gwida tal-2010 tal-OECD dwar it-TP, li skont dan il-“parti ttestjata”, jiġifieri l-parti għat-tranżazzjoni li għaliha huwa ttestjat indikatur finanzjarju (valwazzjoni pożittiva fuq il-kostijiet, marġni gross, jew indikatur tal-profitt nett), għandha, fil-prinċipju, tkun il-kumpanija li għandha l-inqas funzjoni kumplessa (68). B'mod partikolari, f'każijiet li fihom waħda mill-partijiet għal tranżazzjoni kkontrollata jkollha proprjetà intellettwali, li hija tilliċenzja lill-kontroparti tagħha sabiex twettaq funzjonijiet bħall-manifattura jew id-distribuzzjoni, il-konsulenti tat-taxxa spiss jinvokaw il-kumplessità sabiex jiġi stabbilit redditu fuq dik il-proprjetà intellettwali għad-deżinjazzjoni tal-kontroparti bħala l-parti bil-funzjoni anqas kumplessa, sabiex jiġi stabbilit redditu għall-funzjonijiet imwettqin minn dik il-kontroparti, u sabiex jiġi allokat il-profitt li jifdal kollu tagħha wara t-tnaqqis ta' dak ir-redditu, jiġifieri, il-“profitt residwu” kollu, lill-parti li jkollha l-IP bħala royalty għall-użu ta' dik l-IP.

2.5. INFORMAZZJONI ADDIZZJONALI PPREŻENTATA MILL-IRLANDA BĦALA TWEĠIBA GĦAD-DEĊIŻJONI TA' FTUĦ U MATUL L-INVESTIGAZZJONI FORMALI

(95) Fid-Deċiżjoni ta' Ftuħ tagħha, il-Kummissjoni talbet lill-Irlanda tipprovdi l-informazzjoni tali kollha li tista' tkun ta' għajnuna fil-valutazzjoni tad-deċiżjonijiet tat-taxxa kkontestati (69). B'mod partikolari, il-Kummissjoni talbet lill-Irlanda tipprovdi l-kontijiet finanzjarji ta' ASI u ta' AOE għall-perjodu 2004 sal-2013, in-numru ta' impjegati ekwivalenti ta' ingaġġ full-time (minn hawn 'il quddiem: “FTE”) ta' ASI u ta' AOE tul l-istess perjodu (kull tmiem tal-perjodu tar-rapportar), l-FTE tal-fergħat Irlandiżi ta' ASI u ta' AOE, u informazzjoni dwar il-ftehimiet ta' qsim tal-kostijiet li huma parti għalihom ASI u AOE. Il-Kummissjoni talbet lill-Irlanda sabiex tindividwa wkoll l-ammont ta' introjtu passiv li għamlet ASI fir-rapport tal-introjtu u tispeċifika jekk dan l-introjtu passiv huwiex ġej mill-Irlanda.

2.5.1. L-INFORMAZZJONI FINANZJARJA TA' ASI U TA' AOE

(96) L-introjtu taż-żewġ kumpaniji huwa kklassifikat fil-kontijiet tagħhom bħala derivanti mill-bejgħ ta' prodotti, kif muri mis-siltiet fil-Figura 2 u fil-Figura 3. Dawk il-kontijiet jindikaw li l-fatturat jirrappreżenta l-bejgħ nett lill-klijenti. Kemm il-kontijiet ta' ASI kif ukoll ta' AOE jispeċifikaw (pereżempju għas-snin 2006 u 2007) li l-“bejgħ nett jikkonsisti primarjament fid-dħul mill-bejgħ ta' prodotti (ħardwer, softwer u apparati periferali), u kuntratti ta' garanzija estiża u ta' appoġġ”. Rigward ASI, apparti l-fatturat u ammonti komparabbilment żgħar ta' mgħax, ma tirreġistra ebda tip sinifikanti ieħor ta' introjtu. B'mod partikolari, ASI ma tidhirx li tirreġistra xi introjtu minn royalties. Rigward AOE, minbarra l-fatturat u l-ammonti komparabbilment żgħar ta' mgħax, din tirrapporta ammonti kbar ta' dividendi mħallsin minn ASI lil AOE għal ċerti perjodi kontabilistiċi. Figura 2 Silta mill-kontijiet tal-2007 ta' ASI Figura 3 Silta mill-kontijiet tal-2006 ta' AOE

(97) Parti mill-informazzjoni finanzjarja pprovduta mill-Irlanda hija ppreżentata fit-Table 1 għal ASI u fit-Table 2 għal AOE. Tabella 1 L-informazzjoni finanzjarja ta' ASI (f'miljun USD) Sena Fatturat ta' ASI Profitt qabel it-taxxa Li minnu mgħax u introjtu mill-investiment nett mill-imposti tal-imgħax Taxxa ddikjarata fil-kontijiet statutorji 2003 1 682 165 14 2,1 2004 2 223 268 12 2,1 2005 4 068 725 27 3,9 2006 5 626 1 180 54 6,5 2007 6 951 1 844 122 8,9 2008 10 378 3 127 145 14,9 2009 15 404 5 662 92 3,7 2010 28 680 12 140 127 7 2011 47 281 22 134 64 9,9 2012 [63 000 — 63 500 ] [35 000 — 35 500 ] [300 — 400] [1-10] 2013 [62 500 — 63 000 ] [26 500 — 27 000 ] [1 000 — 1 500 ] [1-10] 2014 [67 500 — 68 000 ] [24 500 — 25 000 ] [900 — 1 000 ] [1-10]

Tabella 2 L-informazzjoni finanzjarja ta' AOE (f'miljun USD) Sena Fatturat ta' AOE Profitt qabel it-taxxa Li minnu mgħax u introjtu mill-investiment nett mill-imposti tal-imgħax Taxxa ddikjarata fil-kontijiet statutorji 2003 350 11 27,7 7,5 2004 417 25 14,1 2,5 2005 446 69 20,2 2,9 2006 359 1 277 (*2) 61,2 2,7 2007 465 109 63,6 2,0 2008 412 (70) 53 61,9 2,1 2009 358 105 45,7 1,8 2010 372 6 620 (*2) 6,2 2,2 2011 519 6 299 (*2) (2,4) 3,0 2012 [400 — 500] [14 500 — 15 000 ] (*2) [1-10] [1-10] 2013 [400 — 500] [5 000 — 5 500 ] (*2) ([1-10]) [1-10] 2014 [500 — 600] [2 000 — 2 500 ] (*2) [10-20] [1-10]

(98) L-informazzjoni finanzjarja ppreżentata fit-Tabelli 1 u 2 hija bbażata fuq il-kontijiet statutorji tal-kumpaniji ta' ASI u ta' AOE, kif ippreżentati fl-Irlanda. ASI u AOE jippreżentaw kontijiet sħaħ tal-kumpanija fl-Irlanda għaliex huma inkorporati fl-Irlanda. Il-Kummissjoni talbet lill-Irlanda (71) tiċċara jekk jeżistux kontijiet separati għall-uffiċċji prinċipali ta' ASI u ta' AOE u għall-fergħat Irlandiżi rispettivi tagħhom u, jekk iva, tipprovdi t-tali kontijiet separati. L-Irlanda indikat li l-kontijiet finanzjarji għal ASI u għal AOE jissodisfaw ir-rekwiżiti kontabilistiċi statutorji skont il-liġi Irlandiża u li l-liġi Irlandiża ma teħtieġx li ASI u AOE jħejju kontijiet separati għall-fergħat Irlandiżi tagħhom.

(99) It-taxxa ddikjarata minn ASI fil-kontijiet statutorji hija kkostitwita l-aktar mit-taxxa dovuta lill-Irlanda fuq il-profitt tal-fergħat Irlandiżi tagħha, iddeterminata skont il-metodi tal-allokazzjoni tal-profitt approvati mid-deċiżjonijiet tat-taxxa kkontestati (72), billi ASI ma kinitx tqis li hija stess kellha preżenza taxxabbli f'xi ġurisdizzjoni tat-taxxa oħra. Madankollu, wara l-valutazzjonijiet mill-amministrazzjonijiet tat-taxxa ta' […] u tal-Italja, ASI tqieset li hija dovuta tħallas it-taxxa f'dawk iż-żewġ ġurisdizzjonijiet. Għas-snin 2013 u 2014, ASI saret obbligata tħallas it-taxxa minn ras il-għajn fi […] għaliex l-amministrazzjoni tat-taxxa ta' […] ikkaratterizzat tariffa mħallsa minn […] kumpanija ta' Apple lil ASI bħala royalty u għamlet dak il-pagament soġġett għal taxxa minn ras il-għajn (73). Għas-snin 2009 sal-2012, ASI saret obbligata tħallas it-taxxa korporattiva fl-Italja wara valutazzjoni mill-amministrazzjoni tat-taxxa tal-Italja li ddeterminat li ASI kellha preżenza taxxabbli fl-Italja matul dak il-perjodu (74). Fir-rigward tat-taxxa ddikjarata minn AOE fil-kontijiet statutorji tagħha, dik il-kumpanija kellha fergħa f'Singapore u kienet obbligata tħallas it-taxxa korporattiva f'Singapore għas-snin 2009, 2010 u 2011 (75).

(100) L-Irlanda pprovdiet ukoll il-komponent fid-dħul mill-imgħax irrapportat fil-kontijiet statutorji ta' ASI u ta' AOE, li huwa relatat mal-proprjetà tal-fergħat Irlandiżi rispettivi taż-żewġ kumpaniji (76). L-Irlanda pprovdiet disaggregazzjoni tad-dħul mill-imgħax ta' ASI skont l-“imgħax imħallas fil-kont finanzjarju ta' ASI” u skont l-“imgħax mill-proprjetà”. Pereżempju, fl-2012 l-imgħax imħallas fil-kontijiet finanzjarji ta' ASI kien ta' USD [500-600] miljun u d-dħul mill-imgħax mill-proprjetà tal-fergħa kien ta' USD [1-10] miljun. Fl-ittra tagħha tal-15 ta' April 2015, l-Irlanda indikat li l-imgħax attribwibbli għall-fergħa Irlandiża ta' ASI u għall-fergħa Irlandiża ta' AOE huwa ggwadanjat f'kontijiet tal-bank jew fondi identifikabbli separatament. L-operazzjonijiet ta' kuljum ta' dawk il-kontijiet tal-bank huma kkontrollati mill-persunal tal-finanzi u tat-teżor ibbażat Cork, fl-Irlanda (77).

(101) Fid-deċiżjonijiet tat-taxxa kkontestati, il-profitt taxxabbli tal-fergħa Irlandiża ta' ASI huwa ddeterminat b'referenza għall-kostijiet operatorji. Madankollu ma hemmx kontabilità separata tal-kostijiet operatorji għall-fergħa disponibbli, billi Apple qatt ma pprovdiet kontijiet separati lill-Irlanda. Spjegazzjoni dettaljata tal-kostijiet operatorji għal ASI inġenerali għas-snin 2011 u 2012, kif irrapportati fil-kontijiet statutorji ta' ASI, hija ppreżentata fil-Figura 4 għall-finijiet ta' illustrazzjoni. Figura 4 Il-kostijiet operatorji ta' ASI fir-Rapport annwali tal-2012 Kostijiet operatorji: 2012 2011 USD'000 USD'000 Kostijiet tal-kummerċjalizzazzjoni, tal-bejgħ u tad-distribuzzjoni [400 000 -500 000 ] 604 888 Spejjeż tal-amministrazzjoni [100 000 -200 000 ] 139 870 Riċerka u żvilupp [1 500 000 -2 000 000 ] 1 538 036

(102) Fid-deċiżjonijiet tat-taxxa kkontestati, il-profitt taxxabbli tal-fergħa Irlandiża ta' AOE huwa ddeterminat b'referenza għall-kostijiet operatorji u għall-fatturat. Ir-rapport tal-introjtu ta' AOE sħiħa għas-snin 2011 u 2012 huwa ppreżentat fil-Figura 5 għall-finijiet ta' illustrazzjoni. Figura 5 Ir-rapport tal-introjtu ta' AOE fir-Rapport annwali tal-2012 Rapport tal-introjtu għas-sena li ntemmet fid-29 ta' Settembru 2012 2012 2011 Nota USD'000 USD'000 Fatturat — operazzjonijiet kontinwi 1 [400 000 -500 000 ] 518 505 Kost tal-bejgħ [(300 000 -400 000 )] (426 594 ) Profitt gross [90 000 -100 000 ] 91 911 Kostijiet operatorji: 2 [(10 000 -20 000 )] (42 654 ) Proftt operatorju — operazzjonijiet kontinwi [70 000 -80 000 ] 49 257 Introjtu mill-intrapriżi tal-grupp [14 500 000 -15 000 000 ] 6 252 591 Imgħax riċevibbli ieħor u introjtu simili 3 [1 000 -10 000 ] 122 Imgħax pagabbli u miżati simili 4 [(30-40)] (2 505 ) Ammonti mħassrin minn assi finanzjarji 11 [(50-60)] — Profitt fuq attivitajiet ordinarji qabel it-taxxa 5-8 [14 500 000 -15 000 000 ] 6 299 465 Taxxa fuq il-profitt fuq attivitajiet ordinarji 9 [(1 000 -10 000 )] (2 966 ) Profitt għas-sena finanzjarja [14 500 000 -15 000 000 ] 6 296 499

(103) Fir-rigward tal-obbligu ta' taxxa korporattiva tal-kumpaniji fl-Irlanda, il-kontijiet finanzjarji ta' ASI u ta' AOE jirreferu għal “rata tat-taxxa anqas minn dik standard fl-Irlanda” għall-perjodi sal-2007. Is-silta tal-kontijiet awditjati ta' ASI kif riprodotta fir-rapport annwali tagħha għall-2007 hija riprodotta fil-Figura 6. Figura 6 Silta tar-rapport annwali ta' ASI għall-perjodu 2007 Taxxa fuq il-profitt fuq attivitajiet ordinarji L-imposta tat-taxxa attwali hija anqas mir-rata standard tat-taxxa fl-Irlanda. Id-differenzi huma spjegati kif ġej: 2007 2006 USD'000 USD'000 Profitt fuq attivitajiet ordinarji qabel it-taxxa 1 843 933 1 179 637 Taxxa attwali bit-12.5 % (2006: 12,5 %) 230 492 147 455 Effetti ta': Dħul mill-imgħax intaxxat b'rata ogħla (25 %) 2 485 1 610 Aġġustament għall-imposta tat-taxxa fir-rigward ta' perjodi preċedenti — (131) Introjtu ntaxxat b'rati anqas (224 049 ) (142 450 ) Imposta tat-taxxa attwali totali 8 928 6 484

(104) Fil-perjodi ta' wara l-2007, l-imposta ta' taxxa tal-kumpaniji hija ppreżentata fil-kontijiet finanzjarji kif ikkalkolata bl-applikazzjoni ta' rata tat-taxxa ta' [1-5] %. Dik ir-rata tat-taxxa hija deskritta f'dawk il-kontijiet bħala “r-rata tat-taxxa medja għall-ġurisdizzjonijiet kollha li fihom topera [AOE]”. Is-silta tal-kontijiet awditjati ta' ASI kif riprodotta fir-rapport annwali tagħha għall-2012 hija riprodotta fil-Figura 7. Figura 7 Silta tar-rapport annwali ta' ASI għall-perjodu 2012 Taxxa fuq il-profitt fuq attivitajiet ordinarji Il-kumpanija mhijiex residenti tat-taxxa f'xi ġurisdizzjoni. Għandha attivitajiet f'diversi pajjiżi. Ir-rata medja tat-taxxa għall-ġurisdizzjonijiet kollha fejn topera hija ta' madwar [1-5]%. 2012 2011 USD'000 USD'000 Profitt fuq attivitajiet ordinarji qabel it-taxxa [35 000 000 -35 500 000 ] [22 000 000 -22 500 000 ] Taxxa ta' [1-5]% [1 000 000 -1 500 000 ] [800 000 -900 000 ] Effetti ta': Dħul mill-imgħax intaxxat b'rata ogħla (25 %) [600-700] 620 Introjtu ntaxxat b'rati (anqas)/ogħla [(1 000 000 -1 500 000 )] (876 117 ) Imposta tat-taxxa attwali totali [1 000 -10 000 ] 9 862

(105) It-taxxi effettivament dovuti minn ASI fl-Irlanda, skont id-dikjarazzjonijiet tat-taxxa tagħha għall-perjodu bejn il-25 ta' Settembru 2011 sal-24 ta' Settembru 2012, kienu jammontaw għal EUR [1-10] miljun għall-introjtu operatorju (l-introjtu operatorju korrispondenti ammonta għal EUR [30-40] miljun), li magħhom żdiedet it-taxxa fuq id-dħul mill-imgħax ta' EUR [0,6-0,7] miljun, li rriżultaw f'obbligazzjoni ta' taxxa ta' EUR [1-10] miljun (78). Għall-istess perjodu, it-taxxa effettivament dovuta minn AOE fl-Irlanda kienet ta' EUR [1-10] miljun għall-introjtu operatorju (li jikkorrispondi għal introjtu operatorju ta' EUR [10-20] miljun), li magħha żdied ħelsien operatorju minn ras il-għajn, li rriżultaw f'obbligazzjoni ta' taxxa ta' EUR [1-10] miljun.

(106) L-Irlanda indikat li l-fondi identifikati li jisbqu l-ħtiġijiet ta' kapital operatorju ta' ASI u ta' AOE huma ttrasferiti lill-kontijiet tal-bank ta' ASI u ta' AOE u lil fondi ta' investiment barra mill-Irlanda li huma operati, ġestiti u kkontrollati fl-Istati Uniti.

(107) Fir-rigward tal-kontijiet tal-bank ta' ASI użati għall-ġbir tar-rikavat mill-bejgħ mingħand klijenti fir-reġjun EMEIA, l-Irlanda indikat li l-fluss tal-flus ivarja skont jekk il-klijent ikunx sieħeb tal-kanali tal-bejgħ, utent tal-Apple Online Store, jew jekk il-bejgħ isirx f'ħanut tal-bejgħ bl-imnut ta' Apple. Jekk konsumatur ikun sieħeb tal-kanali tal-bejgħ (79), Apple tirċievi flus jew bi trasferiment bankarju jew inkella permezz ta' debitu dirett f'kont tal-bank ta' ASI fil-ġurisdizzjoni lokali tal-klijent jew f'kont tal-bank komuni ta' ASI fl-Istati Uniti jew fl-Ewropa li jirċievi fondi mill-bejgħ f'diversi pajjiżi. Madankollu, skont il-ħarsa ġenerali li ppreżentat l-Irlanda dwar fejn jinsabu l-kontijiet bankarji ta' ASI, sa Marzu tal-2009, ebda kont tal-bank li jiġbor ir-rikavati mill-bejgħ fl-EMEIA ma kien jinsab fl-Istati Uniti u sa Marzu 2012, ir-rikavati biss mill-bejgħ fl-Iżlanda, fir-Russja u fit-Turkija u f'partijiet mil-Lvant Nofsani u mill-Afrika huma miġburin f'kontijiet tal-bank li jinsabu fl-Istati Uniti. Ir-rikavati kollha l-oħrajn mill-bejgħ jinġabru f'kontijiet tal-bank li jinsabu fl-Ewropa. L-Irlanda indikat ukoll li l-grupp tat-Teżor tal-EMEIA ta' Apple, li jikkonsisti fi tliet persuni bbażati fl-Irlanda, jiġbor il-flus miżmumin fil-kontijiet lokali fir-reġjun EMEIA f'“kontijiet ta' konċentrazzjoni” miżmuma f'isem ASI fuq bażi regolari. Skont l-Irlanda, dawk il-kontijiet jinsabu fir-Renju Unit, fl-Istati Uniti u fl-Iżvizzera.

(108) Fir-rigward tal-fondi ta' investiment, skont l-informazzjoni li pprovdiet Apple, il-kumpanija li tipprovdi servizzi ta' ġestjoni ta' flus kontanti u ta' investiment lil ASI u lil AOE, fuq il-bażi tal-ftehimiet ta' servizz ta' mmaniġġar ta' portafolji konklużi ma' ASI u ma' AOE, hija Braeburn Capital Inc. (minn hawn 'il quddiem “Braeburn”), kumpanija li tinsab fl-Istati Uniti. Is-servizzi jinkludu l-investiment u l-ġestjoni ta' flus kontanti […]. Matul il-laqgħa tal-bordijiet ta' ASI u ta' AOE fl-24 ta' Lulju 2006, ġie deċiż li Braeburn tinżamm sabiex tassisti lil ASI u lil AOE fil-ġestjoni tar-riżervi ta' flus kontanti tagħhom (80). Skont l-Irlanda, l-introjtu kollu li ġej minn dawk l-investimenti għandu sors mhux Irlandiż u, għalhekk, l-imgħax fuq dawk l-investimenti mhuwiex soġġett għat-taxxa fl-Irlanda.

2.5.2. L-INFORMAZZJONI DWAR L-IMPJEGATI TA' ASI U TA' AOE

(109) Fit-tweġiba tagħha għad-Deċiżjoni ta' Ftuħ, l-Irlanda indikat li sal-31 ta' Diċembru 2011, l-impjegati kollha ta' Apple fl-Irlanda kienu impjegati formalment minn AOE, bil-fergħa Irlandiża ta' AOE li kienet topera elenku ta' impjegati wieħed fl-Irlanda. Skont l-Irlanda, arranġamenti bħal dawn mhumiex rari fl-Irlanda għall-gruppi. Kien hemm mekkaniżmu ta' riaddebitament fis-seħħ li bih il-kostijiet tal-impjegati ta' AOE li jaħdmu fuq attivitajiet tal-fergħa Irlandiża ta' ASI kienu jiġu allokati għal dik il-fergħa fuq bażi ta' kull xahar. Mill-1 ta' Jannar 2012, l-arranġamenti tal-impjiegi reġgħu ġew organizzati, sabiex l-impjegati saru impjegati direttament mill-entità li ħadmu fuq l-attivitajiet fil-fergħa Irlandiża tagħha.

(110) L-Irlanda ppreżentat iċ-ċifri tal-FTE (81) pprovduti minn Apple lill-Kummissjoni. Għall-perjodu ta' qabel l-1 ta' Jannar 2012, l-FTEs tal-fergħa Irlandiża ta' AOE nqasmu bejn il-fergħat Irlandiżi ta' ASI u ta' AOE skont fejn iġġarrbu l-kostijiet. Tabella 3 FTE għall-fergħat Irlandiżi ta' ASI u ta' AOE Perjodu Il-fergħa Irlandiża ta' ASI Il-fergħa Irlandiża ta' AOE fil-25 ta' Settembru 2004. 709 783 fl-24 ta' Settembru 2005. 839 739 fit-30 ta' Settembru 2006. 912 836 fid-29 ta' Settembru 2007. 937 544 fis-27 ta' Settembru2008. 1 046 604 fis-26 ta' Settembru2009. 994 707 fil-25 ta' Settembru 2010. 1 387 1 091 fl-24 ta' Settembru 2011. 1 660 872 fid-29 ta' Settembru 2012. [200-300] [400-500] fit-28 ta' Settembru 2013. [300-400] [700-800]

(111) Minbarra l-impjegati tal-fergħa Irlandiża, l-Irlanda ġiet informata minn Apple li AOE kellha FTEs f'Singapore wkoll, fejn kellha operazzjoni f'fergħa li oriġinarjament kienet twettaq attivitajiet tal-manifattura u aktar tard servizzi tal-grupp assoċjati mal-attivitajiet ta' distribuzzjoni (82). Dawk l-attivitajiet tal-fergħa waqfu fl-2009 u l-assi ta' dik il-fergħa nbiegħu lil affiljat ta' Apple f'Singapore. Minn dak iż-żmien, il-fergħa ta' Singapore baqgħet fergħa passiva ta' AOE. In-numru medju ta' impjegati mħaddmin fil-fergħa f'Singapore ta' AOE kien ta' 185 fl-2004, ta' 189 fl-2005, ta' 257 fl-2006, ta' 300 fl-2007 u ta' 352 fl-2008.

(112) L-Irlanda ppreżentat li Apple informatha li ma kien hemm ebda FTE impjegat minn ASI Jew minn AOE apparti dawk impjegati fil-fergħat Irlandiżi rispettivi tagħhom u fil-fergħa f'Singapore ta' AOE. Skont Apple, ASI u AOE kienu funzjonalment ġestiti u kkontrollati mill-Istati Uniti u d-deċiżjonijiet kummerċjali sinifikanti kollha (inkluż b'rabta ma' kwistjonijiet bħall-IP, l-iżvilupp ta' prodotti, xi prodotti u x'komponent kien se jiġi mmanifatturat u l-istrateġija ta' bejgħ u ta' kummerċjalizzazzjoni) kienu saru fl-Istati Uniti u mhux fil-fergħat Irlandiżi ta' ASI u ta' AOE.

2.5.3. L-ATTIVITÀ TAL-BORD TAD-DIRETTURI TA' ASI U TA' AOE

(113) Kemm l-Irlanda (83) kif ukoll Apple (84) jiddikjaraw li l-attivitajiet kummerċjali kritiċi mwettqin minn jew għal ASI u AOE jsiru barra mill-Irlanda, pereżempju permezz ta' impjegati ta' Apple Inc. jew permezz tal-bord tad-diretturi ta' ASI u ta' AOE, li, skont Apple, iddeċidew, fost l-oħrajn, li jaderixxu mad-diversi emendi tas-CSA (85) ma' Apple Inc. Apple indikat ukoll li “l-ġestjoni u l-kontroll ta' ASI u ta' AOE mill-Istati Uniti ma jintwerewx biss fil-laqgħat tal-bordijiet, iżda f'ħafna modi oħrajn” (86), mingħajr ma kompliet tispeċifika.

(114) Il-bord tad-diretturi ta' ASI jikkonsisti fi tliet diretturi u f'segretarju. Minn dawk l-erba' persuni, tliet membri tal-bord jinsabu fl-Istati Uniti u huma mħaddmin minn Apple Inc. Il-membru l-ieħor tal-bord jinsab fl-Irlanda u huwa mħaddem minn ADI. Il-bord tad-diretturi ta' AOE jikkonsisti f'żewġ diretturi u f'segretarju, li fosthom is-segretarju u wieħed mid-diretturi huma preżenti fil-bord ta' ASI wkoll. Minn dawk it-tliet persuni, żewġ membri tal-bord jinsabu fl-Istati Uniti u huma mħaddmin minn Apple Inc. Il-membru l-ieħor tal-bord jinsab fl-Irlanda u huwa mħaddem minn ADI. Skont ir-rapporti finanzjarji ta' ASI, qatt ma tħallset xi remunerazzjoni minn ASI (87) lil xi wieħed mid-diretturi tagħha matul il-perjodu bejn l-2004 u l-2014, u għal dan ġew ipprovduti kontijiet finanzjarji. Għall-kuntrarju, id-diretturi ta' AOE ġew remunerati matul dak il-perjodu. Pereżempju, il-kumpanija ħallset USD […] fl-2012 u USD […] fl-2011 għar-remunerazzjoni tad-diretturi tagħha.

(115) Il-Kummissjoni talbet il-minuti kollha tal-laqgħat tal-bord tad-diretturi ta' ASI u ta' AOE, li Apple pprovdiet. L-ewwel laqgħa tal-bord tad-diretturi ta' ASI saret fil-5 ta' April 1990 f'Dublin, l-Irlanda. L-ewwel laqgħa tal-bord tad-diretturi ta' AOE saret fil-15 ta' Settembru 1980 f'Dublin, l-Irlanda. Għall-finijiet ta' illustrazzjoni, it-Tabella 4 tiġbor fil-qosor l-attività tal-bord tad-diretturi ta' ASI bejn Jannar 2009 u Settembru 2011 (16-il laqgħa tal-bord, 3 laqgħat ġenerali annwali u 9 riżoluzzjonijiet bil-miktub) u t-Tabella 5 tiġbor fil-qosor dik tal-bord tad-diretturi ta' AOE bejn Diċembru 2008 u Settembru 2011 (13-il laqgħa tal-bord, erba' laqgħat ġenerali annwali u 12-il riżoluzzjoni bil-miktub). Tabella 4 Riżoluzzjoni mid-diretturi ta' ASI u l-minuti tal-laqgħa tal-bord Data Tip ta' dokument Sommarju tal-minuti ta' ASI 30.1.2009 Riżoluzzjoni bil-miktub tad-Diretturi (Peter Oppenheimer, Cathy Kearney, Jae Allen, Tim Cook) Riżoluzzjoni sabiex ċerti individwi jiġu awtorizzati sabiex jiftħu, iżommu, jagħlqu jew inkella jmexxu kontijiet bankarji, tal-investimenti, tas-senserija u oħrajn ta' ASI. 11.2.2009 Riżoluzzjoni bil-miktub tad-Diretturi (Peter Oppenheimer, Cathy Kearney, Jae Allen, Tim Cook) Riżoluzzjoni sabiex ċerti individwi jiġu awtorizzati sabiex jiftħu, iżommu, jagħlqu jew inkella jmexxu kontijiet bankarji, tal-investimenti, tas-senserija u oħrajn ta' ASI. 18.3.2009 Riżoluzzjoni bil-miktub tad-Diretturi (Jae Allen u Cathy Kearney) L-għoti ta' prokura. 20.7.2009 Riżoluzzjoni bil-miktub tad-Diretturi (Peter Oppenheimer, Cathy Kearney, Jae Allen u Tim Cook) Riżoluzzjoni sabiex jiġu approvati l-abbozz tar-Rapport tad-Diretturi u r-rapport finanzjarju għall-FY 2008 u r-remunerazzjoni tal-awditur, riżoluzzjoni sabiex il-Laqgħa Annwali Ġenerali ssir fit-3 ta' Awwissu 2009 u riżoluzzjoni għall-ħatra ta' [il-konsulent tat-taxxa ta' Apple] bħala l-awditur minflok […]. 3.8.2009 Minuti tal-Laqgħa Ġenerali Annwali (Peter Oppenheimer jippresjedi u bħala rappreżentant korporattiv kemm ta' AOI kif ukoll ta' AOE u Gene Levoff bħala rappreżentant korporattiv ta' Baldwin Holdings Unlimited) Riżoluzzjoni sabiex jiġu adottati r-Rapport tad-Diretturi u r-rapport finanzjarju għall-FY 2008, riżoluzzjoni għall-ħatra ta' [il-konsulent tat-taxxa ta' Apple] bħala l-awditur, riżoluzzjoni sabiex id-Diretturi jiġu awtorizzati jistabbilixxu r-remunerazzjoni tal-awdituri u riżoluzzjoni li l-Laqgħa Ġenerali Annwali li jmiss tista' ssir barra mill-Irlanda. 23.10.2009 Minuti tal-Bord (Peter Oppenheimer jippresjedi u Jae Allen) Riżoluzzjoni sabiex jitħallas dividend interim lil AOE ta' USD 3 482 850 781,21 fis-27 ta' Ottubru 2009 u riżoluzzjoni sabiex jitħallas dividend interim ieħor lil AOE fl-ammont tal-imgħax dovut fuq l-ammonti prinċipali sas-27 ta' Ottubru 2009. 10.12.2009 Riżoluzzjoni bil-miktub tad-Diretturi (Peter Oppenheimer, Cathy Kearney u Jae Allen) L-għoti tal-prokura lil […], kumpanija reġistrata l-Ukraina b'investiment barrani ta' 100 % sabiex taġixxi f'isem ASI bħala d-Distributur ta' Valur Miżjud ta' Apple. 10.12.2009 Riżoluzzjoni bil-miktub tad-Diretturi (Peter Oppenheimer u Cathy Kearney, Jae Allen) Riżoluzzjoni bil-miktub u talba tad-Diretturi, li jitolbu lil Tim Cook jirriżenja bħala direttur ta' ASI u riżoluzzjoni li Tim Cook għandu ipso facto jtemm il-mandat tiegħu bħala direttur ta' ASI. 31.1.2010 Riżoluzzjoni bil-miktub tad-Diretturi (Peter Oppenheimer, Cathy Kearney, Jae Allen) Riżoluzzjoni sabiex tinħatar Elisabeth S. Rafael bħala direttur ta' ASI. 3.3.2010 Riżoluzzjoni bil-miktub tad-Diretturi (Peter Oppenheimer, Cathy Kearney, Jae Allen, Elisabeth Rafael) Riżoluzzjoni sabiex jerġa' jinħatar Tim Cook bħala direttur ta' ASI. 31.3.2010 Riżoluzzjoni bil-miktub tad-Diretturi (Peter Oppenheimer, Tim Cook, Jae Allen, Elisabeth Rafael) Riżoluzzjoni sabiex jitħallas dividend interim ta' USD 800 000 000 lil AOE fit-8 ta' April 2010. 12.5.2010 Laqgħat tal-Bord (Jae Allen jippresjedi, Elisabeth Rafael) Riżoluzzjoni sabiex jitħallas dividend interim ta' USD 1 000 000 000 lil AOE fl-20 ta' Mejju 2010. 16.6.2010 Minuti tal-Bord (Peter Oppenheimer jippresjedi, Elisabeth Rafael) Riżoluzzjoni sabiex jitħallas dividend interim ta' USD 600 000 000 lil AOE fis-17 ta' Ġunju 2010. 22.6.2010 Minuti tal-Bord (Peter Oppenheimer jippresjedi, Elisabeth Rafael) Approvazzjoni tal-għoti tal-prokura lil Gary Wipfler, lil Cathy Kearney u lil Michael O'Sullivan sabiex jaġixxu f'isem ASI. Il-prokura tkopri l-aspetti li ġejjin: (i) il-korrispondenza tal-kumpanija, (ii) ir-relazzjonijiet mal-gvern u ma' uffiċċji pubbliċi oħrajn, (iii) awditi, (iv) assigurazzjoni, (v) xiri, lokazzjoni b'opzjoni ta' xiri u ftehim ta' finanzjament, relatati ma' assi u ma' servizzi, (vi) kiri, forniment, ftehimiet ta' depożitu u ftehimiet għall-użu ta' assi, (vii) trasferiment ta' proprjetà personali, (viii) it-teħid tal-konsenja tal-oġġetti u l-ħruġ tal-irċevuti rilevanti, (ix) pariri dwar ix-xogħol u (x) kuntratti kummerċjali. 23.7.2010 Minuti tal-Laqgħa Ġenerali Annwali (Peter Oppenheimer jippresjedi u bħala rappreżentant korporattiv ta' AOI kif ukoll ta' AOE) u Gene Levoff bħala rappreżentant korporattiv ta' Baldwin Holdings Unlimited) Riżoluzzjoni sabiex jiġu adottati r-Rapport tad-Direttur u r-rapport finanzjarju għall-FY 2009, riżoluzzjoni sabiex jerġa' jinħatar [il-konsulent tat-taxxa ta' Apple] bħala l-awditur, riżoluzzjoni sabiex id-Diretturi jiġu awtorizzati jistabbilixxu r-remunerazzjoni tal-awdituri, nota li d-dividendi interim li jammontaw għal total ta' USD 5 884 972 906,56 kienu ġew iddikjarati u tħallsu minn tmiem l-FY 2009 lil AOE u riżoluzzjoni li l-Laqgħa Ġenerali Annwali li jmiss tista' ssir barra mill-Irlanda. 23.7.2010 Minuti tal-Bord (Peter Oppenheimer, Elisabeth Rafael tippresjedi) Riżoluzzjoni sabiex il-Laqgħa Ġenerali Annwali ssir fit-23 ta' Lulju 2010. 20.9.2010 Minuti tal-Bord (Peter Oppenheimer jippresjedi, Jae Allen) Riżoluzzjoni għall-ħlas ta' dividend interim ta' USD 690 000 000 lil AOE fil-21 ta' Settembru 2010. 17.11.2010 Minuti tal-Bord (Peter Oppenheimer jippresjedi, Elisabeth Rafael) Riżoluzzjoni sabiex jitħallas dividend interim ta' USD 1 750 000 000 lil AOE fit-18 ta' Novembru 2010. 21.12.2010 Minuti tal-Bord (Peter Oppenheimer, Elisabeth Rafael tippresjedi) Approvazzjoni sabiex tingħata prokura temporanja lil Gerard Lane sabiex iwettaq l-operazzjonijiet ta' kuljum ta' ASI minħabba l-frank annwali skedat tad-diretturi ta' ASI. 4.3.2011 Minuti tal-Bord (Peter Oppenheimer jippresjedi, Elisabeth Rafael) Riżoluzzjoni sabiex jitħallas dividend interim ta' USD 1 000 000 000 lil AOE fis-7 ta' Marzu 2011, teħid ta' nota tar-riżenja ta' Jae Allen bħala direttur u l-ħatra ta' Mark Stevens bħala direttur effettiva fil-15 ta' Marzu 2011 u approvazzjoni tar-riżoluzzjoni bankarja l-ġdida. 21.3.2011 Minuti tal-Bord (Peter Oppenheimer jippresjedi, Elisabeth Rafael) Riżoluzzjoni sabiex jitħallas dividend interim ta' USD 1 000 000 000 lil AOE fl-24 ta' Marzu 2011. 21.4.2011 Minuti tal-Bord (Mark Stevens, Elisabeth Rafael tippresjedi) Riżoluzzjoni sabiex ċerti individwi elenkati jiġu awtorizzati jiftħu, iżommu, jagħlqu jew jikkontrollaw b'xi mod ieħor kontijiet bankarji, tal-investimenti, tas-senserija u oħrajn ta' ASI. 11.5.2011 Minuti tal-Bord (Peter Oppenheimer jippresjedi, Elisabeth Rafael) Riżoluzzjoni sabiex jitħallas dividend interim ta' USD 1 000 000 000 lil AOE fit-12 ta' Mejju 2011. 29.6.2011 Minuti tal-Laqgħa Ġenerali Annwali (Audrey Fernandez-Elliott tippresjedi u bħala rappreżentant korporattiv ta' AOI kif ukoll ta' AOE) u Gene Levoff bħala rappreżentant korporattiv ta' Baldwin Holdings Unlimited) Riżoluzzjoni sabiex jiġu adottati r-Rapport tad-Direttur u r-rapport finanzjarju għall-FY 2010, riżoluzzjoni għall-ħatra mill-ġdid ta' Elisabeth Rafael, ta' Tim Cook u ta' Mark Stevens bħala diretturi ta' ASI, riżoluzzjoni għall-ħatra mill-ġdid ta' [il-konsulent tat-taxxa ta' Apple] bħala l-awditur, riżoluzzjoni sabiex id-Diretturi jiġu awtorizzati jistabbilixxu r-remunerazzjoni tal-awdituri, teħid ta' nota u approvazzjoni li d-dividendi interim li jammontaw għal total ta' USD 11 324 972 906,56 kienu ġew iddikjarati u tħallsu lil AOI minn tmiem is-sena finanzjarja 2009 u riżoluzzjoni li l-Laqgħa Ġenerali Annwali li jmiss tista' ssir barra mill-Irlanda. 29.6.2011 Minuti tal-Bord (Mark Stevens, Elisabeth Rafael tippresjedi) Approvazzjoni tal-abbozz tar-Rapport tad-Diretturi u tar-rapport finanzjarju għall-FY 2010 u r-remunerazzjoni tal-awditur, it-teħid ta' nota li d-dividendi interim li jammontaw għal total ta' USD 11 324 972 906,56 kienu ġew iddikjarati u tħallsu lil AOE minn tmiem is-sena finanzjarja 2009, riżoluzzjoni sabiex il-laqgħa ġenerali annwali ssir fid-29 ta' Ġunju 2011, it-teħid ta' nota tar-riżenja ta' Peter Oppenheimer bħala d-direttur u s-segretarju ta' ASI u l-ħatra ta' Gene Levoff bħala d-direttur u s-segretarju ta' ASI minfloku. 27.7.2011 Minuti tal-Bord (Gene Levoff jippresjedi, Elisabeth Rafael) L-għoti ta' prokura. 7.9.2011 Minuti tal-Bord (Gene Levoff jippresjedi, Elisabeth Rafael) It-teħid ta' nota li jkun aktar prattiku u fl-aħjar interess kummerċjali li jiġi propost lill-membri ta' ASI li jħallsu d-dividendi fil-forma ta' investimenti bi dħul fiss. Riżoluzzjoni sabiex jiġi rakkomandat lill-membri dividend interim li għandu jitħallas lil AOE fil-forma ta' investiment bi dħul fiss b'valur totali projjettat ta' USD 1 502 298 132 fit-8 ta' Settembru 2011. 7.9.2011 Minuti tal-Bord (Gene Levoff jippresjedi, Elisabeth Rafael) Riżoluzzjoni sabiex jitħallas dividend interim lil AOE fil-forma ta' investiment bi dħul fiss b'valur totali projjettat ta' USD 1 502 298 132 fit-8 ta' Settembru 2011.

Tabella 5 Riżoluzzjoni mid-diretturi ta' AOE u l-minuti tal-laqgħa tal-bord Data Tip ta' dokument Sommarju tal-minuti ta' AOE 17.12.2008 Minuti tal-Bord (Peter Oppenheimer, Gary Wipfler jippresjedi) Riżoluzzjoni sabiex jiġi eżegwit ftehim ta' għotja tal-impjieg. 14.1.2009 Minuti tal-Bord (Peter Oppenheimer, Gary Wipfler jippresjedi) Riżoluzzjoni sabiex ċerti individwi elenkati jiġu awtorizzati jiftħu, iżommu, jagħlqu jew jikkontrollaw b'xi mod ieħor il-kontijiet bankarji, tal-investimenti, tas-senserija u oħrajn ta' AOE. 25.2.2009 Riżoluzzjoni bil-miktub tad-Diretturi (Peter Oppenheimer, Cathy Kearney, Gary Wipfler, Tim Cook) Riżoluzzjoni sabiex jiġu eżegwiti l-Att u r-Regoli tat-Trust għall-pjan tal-pensjonijiet ta' AOE. 20.7.2009 Riżoluzzjoni bil-miktub tad-Diretturi (Peter Oppenheimer, Cathy Kearney, Gary Wipfler, Tim Cook) Riżoluzzjoni sabiex jiġu approvati l-abbozz tar-Rapport tad-Diretturi u r-rapport finanzjarju għall-FY 2008 u r-remunerazzjoni tal-awditur, riżoluzzjoni sabiex jinħatru Peter Oppenheimer u Cathy Kearney sabiex jaġixxu bħala r-rappreżentanti korporattivi ta' AOE għall-fini ta' attendenza tal-Laqgħa Ġenerali Annwali tal-2009 ta' ASI, riżoluzzjoni sabiex il-laqgħa ġenerali annwali ssir fit-3 ta' Awwissu 2009 u riżoluzzjoni sabiex jinħatar [il-konsulent tat-taxxa ta' Apple] bħala l-awditur minflok […]. 22.7.2009 Minuti tal-bord (Peter Oppenheimer jippresjedi, Gary Wipfler) Riżoluzzjoni sabiex jiġi eżegwit Ftehim ta' Trasferiment tan-Negozju sabiex jiġi ttrasferit in-negozju tal-fergħa ta' Singapore ta' AOE lil Apple South Asia Pte.Ltd. 3.8.2009 Minuti tal-Laqgħa Ġenerali Annwali (Peter Oppenheimer jippresjedi u bħala rappreżentant korporattiv ta' AOI u Gene Levoff bħala rappreżentant korporattiv ta' Baldwin Holdings Unlimited) Riżoluzzjoni sabiex jiġu adottati r-Rapport tad-Diretturi u r-rapport finanzjarju għall-FY 2008, riżoluzzjoni sabiex jinħatar [il-konsulent tat-taxxa ta' Apple] bħala l-awditur, riżoluzzjoni sabiex id-Diretturi jiġu awtorizzati jistabbilixxu r-remunerazzjoni tal-awdituri u riżoluzzjoni li l-Laqgħa Ġenerali Annwali li jmiss tista' ssir barra mill-Irlanda. 23.10.2009 Minuti tal-bord (Peter Oppenheimer jippresjedi, Gary Wipfler) Teħid ta' nota tar-riċevuta li ġejja ta' dividend ta' USD 3 482 850 781,21 mingħand ASI fis-27 ta' Ottubru 2009, riżoluzzjoni li jitħallas dividend ta' USD 4 607 274 666,29 lil AOI, riżoluzzjoni li jitħallas dividend interim ulterjuri lil AOI fl-ammont tal-imgħax dovut sas-27 ta' Ottubru 2009. 21.12.2009 Riżoluzzjoni bil-miktub tad-Diretturi (Peter Oppenheimer, Cathy Kearney, Gary Wipfler) Riżoluzzjoni sabiex jiġi eżegwit il-Ftehim Supplimentari ta' Trasferiment tan-Negozju sabiex jiġi ttrasferit in-negozju tal-fergħa ta' Singapore ta' AOE lil Apple South Asia Pte Ltd u l-għoti ta' prokura. 21.12.2009 Riżoluzzjoni bil-miktub tad-Diretturi (Peter Oppenheimer, Cathy Kearney, Gary Wipfler) Riżoluzzjoni bil-miktub u talba tad-Diretturi, li talbu lil Tim Cook jirreżenja minn direttur ta' AOE u riżoluzzjoni li Tim Cook ipso facto għandu jħalli l-mandat tiegħu bħala direttur ta' AOE. 31.3.2010 Riżoluzzjoni bil-miktub tad-Diretturi (Peter Oppenheimer, Cathy Kearney, Gary Wipfler) Riżoluzzjoni sabiex jiġi riċevut dividend interim mingħand ASI ta' USD 800 000 000 fit-8 ta' April 2010 u jitħallas l-istess ammont lil AOI. 23.4.2010 Riżoluzzjoni bil-miktub tad-Diretturi (Peter Oppenheimer, Cathy Kearney, Gary Wipfler) Riżoluzzjoni tal-applikazzjoni għas-sostituzzjoni ta' ċertifikati tat-titolu ta' ċerta proprjetà reġistrata f'Singapore. 14.5.2010 Riżoluzzjoni bil-miktub tad-Diretturi (Peter Oppenheimer, Cathy Kearney, Gary Wipfler) Riżoluzzjoni sabiex jiġi riċevut dividend interim mingħand ASI ta' USD 1 000 000 000 fl-20 ta' Mejju 2010 u jitħallas l-istess ammont lil AOI. 14.6.2010 Minuti tal-Laqgħa Ġenerali Annwali (Peter Oppenheimer jippresjedi u bħala rappreżentant korporattiv ta' AOI u Gene Levoff bħala rappreżentant korporattiv ta' Baldwin Holdings Unlimited) Riżoluzzjoni sabiex jiġu adottati r-Rapport tad-Diretturi u r-rapport finanzjarju għall-FY 2009, riżoluzzjoni sabiex jerġa' jinħatar [il-konsulent tat-taxxa ta' Apple] bħala l-awditur, riżoluzzjoni sabiex id-Diretturi jiġu awtorizzati jistabbilixxu r-remunerazzjoni tal-awditur filwaqt li tittieħed nota li d-dividendi interim li jammontaw għal total ta' USD USD 5 284 972 906,56 kienu tħallsu sa tmiem l-FY 2009 lil AOI u riżoluzzjoni li l-Laqgħa Ġenerali Annwali li jmiss tista' ssir barra mill-Irlanda. 16.6.2010 Minuti tal-bord (Peter Oppenheimer jippresjedi, Gary Wipfler) Teħid ta' nota tar-riċevuta pendenti ta' dividend ta' USD 600 000 000 mingħand ASI fis-17 ta' Ġunju 2010 u riżoluzzjoni sabiex jitħallas l-istess ammont lil AOI. 23.7.2010 Minuti tal-Laqgħa Ġenerali Annwali (Peter Oppenheimer jippresjedi u bħala rappreżentant korporattiv ta' AOI u Gene Levoff bħala rappreżentant korporattiv ta' Baldwin Holdings Unlimited) Riżoluzzjoni sabiex jiġu adottati r-Rapport tad-Diretturi u r-rapport finanzjarju għall-FY 2009, riżoluzzjoni sabiex jerġa' jinħatar [il-konsulent tat-taxxa ta' Apple] bħala l-awditur, riżoluzzjoni sabiex id-Diretturi jiġu awtorizzati jistabbilixxu r-remunerazzjoni tal-awditur, teħid ta' nota li d-dividendi interim li jammontaw għal total ta' USD 5 884 972 906,56 kienu ġew iddikjarati u tħallsu sa tmiem l-FY 2009 lil AOI u riżoluzzjoni li l-Laqgħa Ġenerali Annwali li jmiss tista' ssir barra mill-Irlanda. 23.7.2010 Minuti tal-Bord (Peter Oppen